title: Mark St. John

text: Kun Kissin oli määrä aloittaa "Animalize"-albumia seurannut maailmankiertue Animalize World Tour, sairastui St. John niveltulehdukseen ja Reiterin tautiin. Kiertueesta muodostuikin St. Johnin osalta hyvin rikkonainen, ja hän soitti vain muutamissa yhtyeen konserteissa. Kiss hankki hänen tilalleen jo "Animalizella" soittaneen Bruce Kulickin, joka soitti valtaosan kiertueen konserteista. St. Johnin terveydellinen tila ei enää kohentunut, joten yhtye ja St. John päättivät yhteisesti, että St. Johnin olisi viisainta jättää yhtye. Hän erosi Kissistä vuoden 1984 joulukuussa. St. Johnin mukaan hänen eronsa yhtyeestä ”sujui ystävällisissä merkeissä” ja johtui pelkästään hänen sairaudestaan. Hänen paikkansa yhtyeessä täytti kiertueen konserteissa ansioitunut Bruce Kulick, joka lyhytaikaisiksi kiinnityksiksi osoittautuneista Vinnie Vincentistä ja St. Johnista poiketen jäi yhtyeen kitaristiksi yli vuosikymmenen ajaksi.


title: Mark St. John

text: Vuoden 1985 tammikuussa St. John alkoi hiljalleen tehdä paluuta musiikin pariin. Hän alkoi soittaa ja työstää demoja yhdessä laulaja David Donaton ja rumpali Barry Brandtin kanssa. St. John ja Donato perustivat pian yhdessä White Tiger -yhtyeen, jonka kokoonpanon täydensivät lopulta rumpali Brian James Fox ja basisti Michael Norton, St. Johnin nuorempi veli. Kokoonpano julkaisi vuonna 1986 omaa nimeään kantaneen albumin "White Tiger", jonka St. John myös tuotti. Albumin kappalemateriaalin hän oli kirjoittanut kahdestaan Donaton kanssa. Albumin julkaisi indie-levymerkki E.M.C. Records, ja se myi vähän mainostetuksi inide-albumiksi hyvin, noin 50 000 kappaletta. Albumista julkaistiin vuonna 2000 CD-painos. White Tigerin tarkoitus oli vuonna 1988 levyttää toinen studioalbumi St. Johnin ja Donaton työstämien kappaleiden pohjalta, mutta yhtye hajosi ennen albumin valmistumista.


title: Mark St. John

text: Vuonna 1989 St. John esiintyi kitaristina David Hasselhoffin kappaleen ”Is Everybody Happy” musiikkivideolla. Hänen on myös epäilty soittaneen sessiomuusikkona Hasselhoffin vuoden 1989 albumilla "Looking for Freedom", mutta hänen mahdollista panostaan albumille ei ole vahvistettu. St. John vieraili myös kristillistä rockia soittaneen kitaristi Ken Tamplinin albumilla "An Axe to Grind" vuonna 1990. Hän myös perusti lyhytikäiseksi jääneen kokoonpanon The Keep, jossa soitti myös Kissin alkuperäinen rumpali Peter Criss. St. Johnin ja Crissin lisäksi yhtyeessä vaikuttivat St. Johnin veli Michael Norton basistina ja laulaja Michael McDonald. The Keep julkaisi St. Johnin ja Crissin säveltämistä kappaleista koostuneen demon ja teki myös yhden keikan vuoden 1990 toukokuussa. Yhtye lähetteli demoaan eri levy-yhtiöihin, mutta ei onnistunut saamaan levytyssopimusta.


title: Mark St. John

text: Vuonna 1999 St. John julkaisi perustamansa Mark St. John Project -kokoonpanon kanssa viisi kappaletta sisältäneen EP-levyn "Mark St. John Project". Kolme albumin viidestä kappaleesta oli peräisin The Keep -yhtyeen ajalta. EP:n julkaisi levy-yhtiö Loch Ness Monster Records, ja sitä painettiin 5 000 kappaletta. Vuonna 2003 osa EP:n kappaleista päätyi uudelleen levytettyinä versioina St. Johnin instrumentaalikappaleista koostuneelle sooloalbumille "Magic Bullet Theory", jonka julkaisi EP:n tavoin Loch Ness Monster Records.


title: Mark St. John

text: Musiikillisen uransa viimeisinä vuosina St. John vieraili Kiss Expo -fanitapahtumissa usein yhdessä Bruce Kulickin kanssa jakamassa nimikirjoituksia ja tapaamassa Kiss-faneja.


title: Mark St. John

text: St. John sai vuonna 2006 vankilatuomion jäätyään kiinni huumausainetarvikkeiden hallussapidosta ja yritettyään hävittää todistusaineistoa sekä vastustettuaan pidätystä. Vuoden 2006 syyskuussa hän aloitti kahden viikon vankilatuomionsa suorittamisen Theo Lacyn vankilassa Orangen piirikunnassa. Suuri joukko Theo Lacyn vankeja oli ennen St. Johnin saapumista vankilaan pahoinpidellyt joukolla John Chamberlain -nimisen vangin. St. John kertoi viranomaisille pelkäävänsä henkensä puolesta varastettuaan aiemmin ruokatarvikkeita toiselta vangilta, ja pyysi siirtoa vankilan toiseen osaan. Hän oli myös kertonut silloiselle tyttöystävälleen ilmiantaneensa joitain vuosia aiemmin erään huumekauppiaan, mikä oli lisännyt hänen turvattomuuden tunnettaan vankilatuomion aikana. Viranomaisten toimesta hän sai siirron ja suoritti lopun tuomiostaan kunnes vapautui vankilasta 24. syyskuuta. Jared Petrovich, joka oli yksi John Chamberlainin pahoinpitelystä ja murhasta syytetyistä vangeista ja korkeassa hierarkisessa asemassa vankilan sisällä, myönsi myöhemmin olleensa osallisena St. Johniin kohdistuneen pahoinpitelyn järjestämisessä, ja että valtuutettu vanginvartija Kevin Taylor oli etukäteen tietoinen pian tapahtuvasta pahoinpitelystä. Petrovichin mukaan St. John pahoinpideltiin hyvin väkivaltaisella tavalla varastamisen vuoksi, ja Kevin Taylor oli pahoinpitelyn jälkeen palkinnut pahoinpitelyyn osallistuneita vankeja ruokatarvikkein. St. John oli kertonut tyttöystävälleen, että hänen pahoinpitelyynsä oli osallistunut jopa kaksikymmentä eri vankia, jotka olivat toistuvasti lyöneet ja puukottaneet häntä.


title: Mark St. John

text: St. Johnin tyttöystävä kuvaili, että pahoinpitelyn seurauksena St. John oli muuttunut ulkonäöltään lähes tunnistamattomaksi. Hän kärsi vankilatuomionsa jälkeen usein rajusta päänsärystä ja muista fyysisistä kivuista, joiden hän oli kertonut olevan seurausta vankilassa tapahtuneesta pahoinpitelystä. Koska St. Johnilla ei ollut sairausvakuutusta, hän ei kyennyt hakeutumaan lääkäriin vaivojensa vuoksi.


title: Mark St. John

text: Lähipiirin mukaan vankilasta vapautumisensa jälkeen St. John ei koskaan puhunut tuomionsa aikana kokemistaan tapahtumista, ja hän kamppaili yhä enemmän päihdeongelmansa kanssa. Hän tiettävästi työskenteli pienipalkkaisissa töissä esimerkiksi nurmenleikkaajana ja remonttimiehenä sekä myi vanhoja esiintymisasujaan ja instrumenttejaan saadakseen rahaa huumeisiin. Julkisuudessa hän ei esiintynyt enää viimeisinä vuosinaan lainkaan.


title: Mark St. John

text: St. John menehtyi 51-vuotiaana 5. huhtikuuta 2007 aivoverenvuotoon. Viralliseksi kuolinsyyksi tulkittiin huumeiden yliannostuksesta aiheutunut aivoverenvuoto. Viimeinen St. Johnin elossa nähnyt henkilö oli hänen tyttöystävänsä, joka oli hänen seurassaan tämän kuolemaa edeltäneenä iltana ja on kieltänyt väitteen huumeidenkäytöstä. St. Johnin lähipiirin ja omaisten mukaan hänen ennenaikainen kuolemansa oli seurausta vuoden 2006 syyskuun vankilatuomion aikana tapahtuneesta pahoinpitelystä.


title: Henri Michaux

text: Henri Michaux (24. toukokuuta 1899 Namur, Belgia – 19. lokakuuta 1984 Pariisi, Ranska) oli belgialaissyntyinen kirjailija ja kuvataiteilija.


title: Henri Michaux

text: Michaux syntyi Namurissa, Belgiassa 24. toukokuuta 1899. Perhe muutti Brysseliin, jossa Michaux kävi jesuiittakoulua. Hän aloitti lääketieteen opinnot, mutta jätti ne kesken. Michaux lähti merille ja matkusteli koko elämänsä ajan käyden esimerkiksi Keski- ja Etelä-Amerikassa, Intiassa ja Kaukoidässä. Pääasiallisesti hän asui Pariisissa ja sai Ranskan kansalaisuuden vuonna 1954. Elämänkumppaniinsa Marie-Louise Ferdièreen Michaux tutustui vuonna 1935.


title: Henri Michaux

text: Lautréamont’n runot herättivät Michaux’n kirjallisen kutsumuksen. Myös Michaux’n opettaja kannusti häntä ryhtymään kirjailijaksi. Pariisiin muutettuaan vuonna 1924 hän ystävystyi Jules Supervillen kanssa ja tutustui myös moniin surrealisteihin, kuten Max Ernstiin, Giorgio de Chiricoon ja Paul Kleehen.


title: Henri Michaux

text: 1950-luvulta lähtien Michaux’n taideteoksia alkoi olla esillä lukuisissa museoissa ja taidegallerioissa. Michaux sai Einaudi Prize -palkinnon Venetsian biennalessa vuonna 1960. Hänelle myönnettiin myös Grand Prix National des Lettres -kirjallisuuspalkinto vuonna 1965, mutta hän kieltäytyi vastaanottamasta sitä.


title: Henri Michaux

text: Michaux kuoli sydänkohtaukseen Pariisissa 19. lokakuuta 1984.


title: Henri Michaux

text: Vuonna 1927 Michaux julkaisi teoksen "Qui je fus", joka sai ristiriitaisen vastaanoton. Teosta ei voinut verrata oikein mihinkään aiempaan kirjallisuuteen. André Gide ryhtyi puolustamaan Michaux’n kirjoitustapaa luennossaan Découvrons Henri Michaux (1941, Tutustukaamme Henri Michaux’hon), jonka jälkeen Michaux alkoi vähitellen saavuttaa suosiota.


title: Henri Michaux

text: Michaux loi kuvitteellisen Iso-Garabannian maan, jonka ihmisistä, kasveista ja elämästä hän kertoi seikkaperäisesti. Myös medosemien heimo, joka on eläinten, kasvien, aineen ja hengen ristisiitos, on Michaux’n mielikuvituksesta lähtöisin.


title: Henri Michaux

text: Fantasiakirjojensa lisäksi Michaux kirjoitti proosarunoja ja lukuisia matkakirjoja. Uusien paikkojen ja ihmisten kohtaaminen on Michaux’lle samalla itsetutkiskelua. Tuotanto muodostaa ikään kuin katkonaisen matkapäiväkirjan.


title: Henri Michaux

text: Vuonna 1944 ilmestyi "Labyrinthes", jossa oli mukana Michaux’n piirros. Samana vuonna hän piti ensimmäisen taidenäyttelynsä. Kuvataiteesta tuli entistä tärkeämpi ilmaisukeino Michaux’lle.


title: Henri Michaux

text: Michaux tunnetaan varsinkin luomastaan henkilöhahmosta, Höyhenestä (Plume). Plume on antisankari, joka kokee koko ajan olevansa ulkopuolinen minne ikinä hän meneekin. Hänessä voidaan nähdä viitteitä Dostojevskin Idiootista, Buster Keatonista tai Kafkan K:sta. Absurdi maailmankokemus ja musta huumori leimaavat Plume-proosarunoja.


title: Międzyrzec Podlaski

text: Międzyrzec Podlaski on Koillis-Puolassa Lublin voivodikunnassa sijaitseva kaupunki. Międzyrzecin asukasluku oli 17 300 henkeä vuonna 2004.


title: Międzyrzec Podlaski

text: Ensimmäinen virallinen maininta Międzyrzec Podlaskista on vuodelta 1477. Kaupungissa on asunut suuri juutalaisyhdyskunta 1500-luvulta asti. Itävaltalaiset valloittivat kaupungin 1795 ja se kuului vuodet Varsovan suuriruhtinaskuntaan vuodesta 1809 vuoteen 1815, jolloin siitä tuli osa Venäjää.


title: Międzyrzec Podlaski

text: Kolme neljäsosaa Międzyrzec Podlaskin asukkaista (noin 12 000) oli juutalaisia 1930-luvun lopussa. Neuvostoarmeija valtasi kaupungin syyskuun lopussa 1939. Neuvostojoukot antoivat kaupungin kuitenkin Saksalle, mikä oli osa Molotov–Ribbentrop-sopimusta. Antautumisen jälkeen noin 2 000 juutalaista jätti kaupungin ja muutti neuvostoliittolaisten hallinoimalle alueelle. Międzyrzec Podlaskiin nousi pian getto, jossa oli parhaimmillaan jopa 20 000 vankia. Getto tuhottiin 17. heinäkuuta 1943. Kun viimeiset 160–200 asukasta ammuttiin, kaupunki julistettiin virallisesti vapaaksi juutalaisista. Alle 1 % juutalaisasutuksesta selviytyi saksalaisvaltauksesta.


title: Dan Gillerman

text: Dan Gillerman (דן גילרמן; s. 1944 Israel) on israelilainen diplomaatti, joka oli maansa 13. pysyvä edustaja YK:ssa. Hänet nimitettiin elokuussa 2002 ja hän astui virkaan 1. tammikuuta 2003. Gillermanin kausi kesti vuoteen 2008 asti. Hänen seuraajansa tehtävässä oli Gabriela Shalev.


title: Dan Gillerman

text: Gillermanilla on koulutus Tel Avivin yliopistosta ja Jerusalemin heprealaisesta yliopistosta. Hän on työskennellyt useiden israelilaisten yritysten toimitusjohtajana, Israelin keskuskauppakamarin puheenjohtajana, First International Bank of Israelin hallituksen jäsenenä sekä pankinjohtajana Bank Leumissa ja Israelin keskuspankissa.


title: Dan Gillerman

text: Gillerman on ollut vahva vaikuttaja Israelin talouden liberalisoinnissa ja Israelin viennissä kohti vapaata markkinataloutta. Gillerman piti yllä dialogia Lähi-idän alueen johtajien kanssa yrittäen edistää alueen taloudellista yhteistyötä sekä rauhanprosessia. Hänet äänestettiin 60. YK:n yleiskokouksen varapresidentiksi 5. kesäkuuta 2005. Edellinen tällä paikalla palvellut israelilainen oli Abba Eban vuonna 1952. Israelin asetti ehdolle United Nations Western Europe and Others Group (WEOG).


title: Mauritzbergin linna

text: Mauritzbergin linna () on linna Norrköpingin kunnassa Ruotsissa. Se sijaitsee Itämereen kuuluvan Bråvikenin lahden rannalla noin 35 kilometriä Norrköpingin kaupungista itään. Linnan vanhimmat osat ovat peräisin 1500-luvulta, ja sen omisti alun perin Birger Nilsson Grip. Hänen jälkeensä linnalla on ollut lukuisia eri omistajia. Nykyään sen omistaa suomalainen Liisa Lipsanen ja hänen yhtiönsä Style Invest Oy, joka osti sen vuonna 1990. Tuolloin linna muutettiin hotelliksi sekä konferenssikeskukseksi.


title: Mauritzbergin linna

text: Linna on alkuperäiseltä nimeltään Björsätter. Nykyisen nimensä se sai vuonna 1593, kun Birger Nilsson Gripin pojan Mauritzin tytär Ebba, perittyään linnan menehtyneeltä isältään Mauritzilta, nimesi sen isänsä mukaisesti Mauritzbergin linnaksi. Mauritz Gripin peruja on myös linnan pohjoinen siipi, sillä se rakennettiin linnan jatkoksi hänen toimiessaan linnanherrana.


title: Mauritzbergin linna

text: Linnan kivestä tehty päärakennus on rakennettu 1600-luvulla, ja sen rakennuttajana toimi Ebba Gripin tyttären Elisabethin aviomies vapaaherra Erik Sparre. Myöhemmin Sparre myi linnan kuningatar Kristiinan hoviräätälille Claude Roquettelle (aateloiduttuaan sukunimeltään Hägestjerna).


title: Mauritzbergin linna

text: Vuonna 1719 linna sai kokea massiivisia tuhoja, kun venäläiset polttivat sen. Linna kuitenkin rakennettiin uudelleen kreivi Claes Ekebladin, Claude Hägerstjernan tyttären pojan, toimiessa rakennuttajana. Se valmistui vuonna 1725, Carl Hårlemanin suunnittelemine koristeluineen. Ulkonäöllisesti linna on pysynyt samana nykypäivään asti.


title: DVD+RW DL

text: DVD+RW DL "(DVD Rewritable Dual Layer)" on uudelleenkirjoitettava optinen levy, jonka tallennuskapasiteetti on 8,5 gigatavua. DVD+RW DL -levyissä on kaksi uudelleenkirjoitettavaa kerrosta.


title: DVD+RW DL

text: Maaliskuussa 2006, DVD+RW Alliance hyväksyi spesifikaation ""DVD+RW part 2: Dual Layer, volume 1; DVD+RW 8.5 Gbytes, Basic Format Specifications, version 1.0, March 2006"", joka on jo julkaistu.


title: 19 tuuman räkki

text: 19 tuuman räkki on standardisoitu (EIA 310-D, IEC 60297 ja DIN 41494 SC48D) laiteteline tai -kaappi, johon voidaan asentaan nimensä mukaisesti 19 tuumaa (482,6 mm) leveällä etulevyllä varustettuja laitteita. Reunakiskojen välinen aukko on määritelty minimissään 17,72 tuuman eli 450mm leveäksi.


title: 19 tuuman räkki

text: Teline voi yksinkertaisimmillaan koostua kahdesta pystysuorasta alumiiniprofiilista tai peltilistasta johon laitteet kiinnitetään etupaneelistaan. Yleisimmin räkki on kuitenkin kaappimainen muodostuen neljästä profiilista tai listasta, joiden varaan asennetaan syvyyssuunnassa kiskot tai hyllyt laitteiden sijoitusta varten. Tällöin kiskot tai hyllyt toimivat laitteiden kannattimina ja etupaneelikiinnityksen tehtävänä on lähinnä pitää laite paikallaan räkissä.


title: 19 tuuman räkki

text: Laitteiden, kiskojen ja hyllyjen kiinnittämiseen käytetään tavallisesti korimuttereita ja ruuveja. Räkkeihin on saatavissa usein myös runsaasti lisävarusteita, kuten tarvikelaatikoita, pyöriä, ovia ja sivupaneeleita. Suljettavissa räkkikaapeissa voi olla myös tuulettimet tai kylmäkone laitteiden synnyttämän lämmön poistamiseksi ja sopivan käyttölämpötilan ylläpitämiseksi.


title: 19 tuuman räkki

text: Räkkejä käytetään ammattimaisessa käytössä mm. tieto-, tietoliikenne- ja audiotekniikan sekä erilaisten mittalaitteiden ja instrumenttien kiinnitykseen. Lukuisista toisiinsa kytkettävistä laitteista saadaan räkkiin asennettuna selkeä kokonaisuus. 19 tuuman räkki on näistä yleisin ja muodostunut standardiksi esimerkiksi palvelinkoteloissa. 23 tuuman räkki on toinen yleinen koko.


title: 19 tuuman räkki

text: Räkkiin kiinnitettävien laitteiden korkeutta mitataan käyttämällä U-yksikköä (). Yhden räkkiyksikön korkeus on 44,45 mm (1,75 tuumaa). Yhden räkkiyksikön korkuista laitetta merkitään merkinnällä "1U", kahden yksikön korkuista laitetta merkinnällä "2U", jne. Laitteista, jotka vievät leveyssuunnassa vain puolen yksikön verran tilaa käytetään lisämerkintää "half-rack".


title: Antic Cafe

text: Antic Cafe (usein pelkästään An Cafe) (アンティック-珈琲店) on japanilainen yhtye, joka perustettiin vuonna 2003. Yhtye kutsuu musiikkityyliään 'Harajuku rock keiksi', mutta se yleisesti luokitellaan kuitenkin visual keihin.


title: Antic Cafe

text: Nimeä miettiessään silloinen kitaristi Bou (Kazuhiro Saitou) piti kilpahevosista, erityisesti hevosesta, jonka nimi oli Manhattan Cafe, ja näin ollen hän ehdotti sitä yhtyeen nimeksi. Yhtyeen alkuperäinen nimi oli Athletic Cafe, mutta tutkittuaan sanakirjaa he päättivät, että Antic Café olisi sopivampi nimi. Joskus voi törmätä myös nimeen Antique Cafe, joka on ranskalainen väännös nimestä. Parhaiten yhtye tunnetaan silti nimellä An Cafe.


title: Antic Cafe

text: Yhtye perustettiin vuonna 2003, jolloin nykyinen rumpali Teruki ei ollut vielä mukana. Miku (Akiharu Tsukiyama), Kanon (Shinya Sano) ja Bou (Kazuhiro Saitou) tapasivat toisensa internetissä. Vaikka rumpali puuttuikin, yhtye esiintyi siitä huolimatta erinäisissä tapahtumissa. Ensimmäinen demo ilmestyi 17. kesäkuuta 2003, ja se oli nimeltään Ôpu*ngu (Openig). "Ôpu*ngun" ilmestyessä Teruki kuului vielä Feathers-blue-nimiseen yhtyeeseen, mutta elokuussa hänestä tuli virallisesti "An Cafen" jäsen.


title: Antic Cafe

text: An Cafen ensimmäinen single "Candy Holic" ilmestyi 24. maaliskuuta 2004, ja sillä oli kolme kappaletta. Levytys tapahtui Loop Ashin -levy-yhtiön alaisuudessa. Myöhemmin samana vuonna ilmestyivät singlet "Hatsukoi", "v69", "Touhikairo" ja "Cosmos". 10. lokakuuta 2004 ilmestyi yhtyeen ensimmäinen DVD, "Reika Cafe".


title: Antic Cafe

text: "Happy Birthday Tsuyu", An Cafen ensimmäinen oneman-konsertti, oli Takadanobaba Arealla Japanissa jo vuonna 2003.


title: Antic Cafe

text: Helmikuussa 2005 yhtye julkaisi minialbumin, joka oli kokoelma aiemmin julkaistuja kappaleita. Nimekseen albumi sai "Amedama Rock". Noin kuukausi myöhemmin julkaistiin taas uusi single, "Karakiri hitei".


title: Antic Cafe

text: Vuosi 2005 oli An Cafelta tuottoisa, uusia singlejä julkaistiin kesällä noin kuukauden välein. Loppuvuodesta ilmestyi vielä yksi kokonainen albumi, "Shikisai Moment", jolla oli 11 kappaletta ja piilotettu "Hidden track", jonka esittivät Bou, Kanon ja Teruki. Tuolloin An Cafe oli muuttanut tyyliään aikuismaisemmaksi.


title: Antic Cafe

text: Kesäkuussa vuonna 2005 tapahtui kuitenkin An Cafen kirjojen muuttaminen Red Cafe -levy-yhtiöön.


title: Antic Cafe

text: Vuoden 2006 alussa alkoi An Cafen 'Nyappy go around' -kiertue ympäri Japania. 1. maaliskuuta ilmestyi myös single, 10's Collection March. Lipunmyynti oli heikkoa, ja yhtye mietti jo lopettavansa toimintansa, mutta päätti silti pysyä yhdessä. Samana vuonna yhtye toi julkisuuteen elokuvansa 'Kyu ~BondS movie~'. Saman vuoden toukokuussa yhtye julkaisi jo yhdeksännen singlensä, 'BondS~Kizuna~'n. Alkukesän aikana he esiintyivät ympäri Japania suurella kiertueellaan, joka loppuunmyytiin nopeasti. Kiertue tunnettiin nimellä 9 Dance War.


title: Antic Cafe

text: An Cafe on toiminut myös mallina japanilaiselle punk-tyyliselle vaatevalmistajafirmalle, Sex Pot ReVenGelle.


title: Antic Cafe

text: Huhtikuussa 2007 kitaristi Bou (Kazuhiro Saitou) erosi yhtyeestä. Viimeinen live-konsertti Boun kanssa oli "Hibiya Yagai Dai Ongakudoulla" 30. huhtikuuta 2007. 18. toukokuuta 2007 Boun tilalle tuli kaksi uutta jäsentä: Takuya kitaraan ja koskettimiin Yuuki. Uuden instrumentin ansiosta An Cafen musiikki muuttui paljon.


title: Antic Cafe

text:
An Cafe aloitti ensimmäisen maailmankiertueensa konsertoimalla Helsingin Tavastia-klubilla 15. maaliskuuta 2008.
Yhtye saapui uudestaan Suomeen 17. maaliskuuta 2009 Tavastialle ja soitti seuraavana päivänä Tampereen Pakkahuoneella.


title: Antic Cafe

text: 4.1.2010 pidettävän Budokanin-konsertin jälkeen yhtye on ilmoittanut jäävänsä tauolle. Tauon pituus on määrittelemätön. Kuusi vuotta yhdessä toiminut bändi kertoo jäsenten kaipaavan taukoa saadakseen mahdollisuuden kehittyä kukin omalla tahollaan, jonka jälkeen he voisivat palata takaisin An Cafen pariin Pitkään kestänyt tauko päättyi vuonna 2012. An Cafe julkaisi Eurooppa-kiertueensa ajat ja kauan odotettu yhtye esiintyi Suomessa Nosturi-kulttuurikeskuksessa 6. marraskuuta 2012.


title: Antic Cafe

text: An Cafe palaa kahden vuoden tauolta


title: Antic Cafe

text: An Cafe esiintyi huhtikuun 1. päivänä YATTAR JAPAN -sivuston livestream-lähetyksessä. Ilmoitusta ehdittiin jo epäillä aprillipilaksi, mutta yhtye on varmistanut uuden julkaisun kesällä ja kaksipäiväisen comeback-konsertin 8.–9. syyskuuta Tokion Yoyogi Hallissa. Saksalainen levy-yhtiö Gan-Shin puolestaan uutisoi alustavista maailmankiertuesuunnitelmista.


title: Antic Cafe

text: 11. maaliskuuta 2014 päättyi An Cafen Nyappy Go Around The World IV Kawaii Cafekko AISHITERU-kiertue Helsingin Tavastialle.


title: Antic Cafe

text: Järjestyksessä uusimmasta vanhimpaan.


title: Volvo 940 ja 960

text: Volvo 940 ja 960 ovat Volvon vuosina 1990–1998 valmistamia edustusluokan henkilöautomalleja, jotka korvasivat aiemman 700-sarjan. Ne eivät olleet täysin uusia malleja, vaan edeltäjistään uudistettuja versioita. Vuonna 1996 960-mallin sedanin nimeksi vaihdettiin S90 ja farmarin V90. 900-sarjan seuraajaksi tuli Volvo S80, joka oli etuvetoinen ja päätti takavetoisten Volvojen historian.


title: Volvo 940 ja 960

text: Volvo 940 esiteltiin syksyllä 1990 korvaamaan 740, joka jäi kuitenkin vielä mallistoon vuoteen 1992 saakka. Ulkonäöllisinä muutoksina keulan ja perän muotoilu oli aiempaa pehmeämpää.


title: Volvo 940 ja 960

text: Ylellisempi Volvo 960 esiteltiin syksyllä 1990 760-mallin korvaajaksi. Edeltäjänsä tavoin sen kojelauta oli erilainen kuin 940-mallissa.


title: Volvo 940 ja 960

text: Syksyllä 1994 960 koki kasvojenkohotuksen, jossa se sai uudet matalammat ajovalot ja pehmeämmin muotoillut puskurit. 940-malliin vastaavia uudistuksia ei tehty.


title: Volvo 940 ja 960

text: Vuonna 1996 Volvon uuden nimeämiskäytännön mukaisesti sedanista tuli S90 ja farmarista V90.


title: Nicolas Fouquet

text:
Nicolas Fouquet tai Foucquet (27. tammikuuta 1615 Pariisi – 3. huhtikuuta 1680 Pignerol), Melunin ja Vaux’n varakreivi ja Belle-Islen markiisi oli ranskalainen valtiomies. Hän oli Ludvig XIV:n valtiontalouden yli-intendentti, kirjailijoiden ja taiteilijoiden suojelija. Hän joutui kuitenkin nuoren monarkin epäsuosioon vuonna 1661 ja tuli vangituksi, jossa kuoli epäselvissä olosuhteissa.
Nicolas Fouquet oli Pariisin parlamentin ja kardinaali Richelieun neuvonantajan ja "Compagnie des îles d’Amerique" -yhtiön osakkaan François Fouquet’n poika. Perhe oli saanut perusvarallisuutensa verkakaupalla ennen sen jäsenten hakeutumista tuomioistuimen virkoihin. Myöhemmin Fouquet’n klaani uskotteli perheen olevan aatelinen, mutta tästä asiasta ei ole olemassa minkäänlaista näyttöä. Suvun vaakunassa on pystyasennossa oleva hopeinen orava punaisella alustalla ja vaakunan vaalilause on «"Quo non ascendet ?"» (suom. Mihin hän ei ylettäisi?). Tosiasiassa «foucquet» tarkoittaa eräässä läntisellä Angevin-seudulla puhutussa murteessa oravaa.


title: Nicolas Fouquet

text: Fouquet'n perhettä pidetään eräänä vastareformaation malliperheenä ja he kokivat hyvin läheisiksi François de Sales'n ja Jeanne de Chantalin ajatukset. Avioparin kahdestatoista aikuisikään eläneestä lapsesta kuusi tytärtä ryhtyivät nunniksi, kaikki kuusi poikaa vihittiin munkiksi ja kaksi heistä saavutti piispan aseman.


title: Nicolas Fouquet

text: Kahdentoista ikäisestä lähtien Nicolas Fouquet opiskeli Pariisissa sijaitsevassa jesuiittojen koulussa, Collège de Clermontissa, joka nykyisin tunnetaan Lycée Louis le Grandina. Samanaikaisesti hän auttoi äitiään Marie de Maupéouta köyhille tarkoitettujen lääkkeiden valmistuksessa. Hänen mielenkiintonsa kemiaan ja farmakologiaan säilyi koko elämän ajan. Tammikuussa 1631 hänet vihittin munkiksi. Hänet nimitettiin Saint-Martin Toursilaiselle nimetyn apottiluostarin varainhoitajaksi ja hän sai vastuulleen Saint-Julien de Coüyn luostarista kertyvät tulot. Hän suoritti myös oikeustieteen lisensiaatin tutkinnon ja kirjoittautui harjoittamaan asianajajan ammattia.


title: Nicolas Fouquet

text: Maaliskuussa 1633 isä François Fouquet kysyi ￼￼kardinaali Richelieultä pojalleen Pariisin parlamentin neuvonantajan virkaa. Pyyntöön vastattiin kielteisesti, mutta hänelle osoitettiin vastaava virka kardinaalin vastikään perustamasta Metzin parlamentista. Tämä nuoren pojan nimitys oli osoitus isä Fouquet’n nauttimasta suosiosta ja kardinaalien luottamuksesta Nicolas'n kykyihin, sillä hänet määrättiin tehtävään erivapaudella nuoren ikänsä vuonsi.


title: Nicolas Fouquet

text: Nuori Nicolas sai tehtäväksi kardinaalilta inventoida Vicin veronkantoviraston asiapaperit, jossa säilytettiin kaikkia Metzin arkkipiispan maallisten tulojen tositteita. Tehtävänä oli myös selvittää, josko Lothringenin herttua Kaarle IV olisi käyttänyt hyväkseen kuninkaalle varattuja oikeuksia. Tämä oli melkeinpä luonnollista, koska kyseessä oli hiljan emämaahan liitetty alue, joka kaiken lisäksi oli vielä valtion ympäröimä. Tätä "casus belli" tilannetta käytettiin yleisesti hyväksi tällaisissa tilanteissa. Näin siis ranskalaisten sotilasjoukkojen läsnäolo yritettiin käyttää hyväksi valloitetulla alueella ja sen valtiontaloudessa. Nuoren Nicolas Fouquet’n puututtua asiaan suurella innolla, asiat saivat kuitenkin uuden käänteen.


title: Nicolas Fouquet

text: Vuonna 1635 François Fouquet osti pojalleen kunniaviran, joka edellytti myös erivapautta nuoren iän vuoksi. Vuonna 1638 Nicholas erosi Metzin tuomioistuimen virasta ja osallistui Ranskan itsevaltiaan määräämään neuvoston jäsenyyteen Nancyssa. Hän hoiti virkaansa ja vietti vapaa-aikaan suurellisesti tyylillä, hän kävi teatterissa sekä osallistui tanssiaisiin ja juhliin. Samana vuonna 1635 isä luovutti Nicolas'lle osuutensa Compagnie des îles d’Amériquesta eli Antillien saarten vuokraus- ja hallintayhtiöstä.


title: Nicolas Fouquet

text: Isä François Fouquet halusi naittaa poikansa, ja Nicolas kohdisti katseensa Marie Fourché'hen. Avioliittosopimus allekirjoitettiin 10. tammikuuta ￼￼1640￼￼, Nicolas'n isä kuoli 22. huhtikuuta samana vuonna. Avioliiton sanottiin olleen hyvin varakas, sillä aviovaimo Marie oli Mathieu Fourchén ja aatelisen Guyonne Bourriaun (Dame de Quéhillac), ainoa perillinen. Hän toi yhteiseen talouteen mukanaan 160 000 livreä rahana ja vuokratuloina, eritoten Quéhillac'n alueen maista Loiren laaksossa luoteis-Ranskassa.


title: Nicolas Fouquet

text: Nicolas omisti vanhempiensa lahjoittaman viran, joka arvioitiin noin 150 000 livren arvoiseksi sekä lisäksi noin 20 000 livren pääoman. Kumpaisellakin aviopuolisolla oli erittäin vahvat sukulaissiteet Bretagneen. Marien isä oli Bretagnen parlamentin neuvos. Nicolas oli sukulaissuhteessa Chalainin sukuun, ja isällä oli yhteistyötä Atlantilla käytävän kaupan yhtiömiehiin.


title: Nicolas Fouquet

text: Fouquet hankki 1. helmikuuta 1641 omistukseensa Vaux’n varakreivikunnan, joka sijaitsee Brien maakunnassa. Elokuussa samana vuonna vaimo synnytti Marie-tyttären, mutta kuoli synnytykseen. Vuonna 1642 tapahtunut kardinaali Richelieun kuolema särki Fouquet’n perheen unelmat. Kuitenkin valtakuntaa johti edelleenkin kuningas Ludvig XIII ja tämän jälkeen sijaishallitsijana Anna Itävaltalainen.


title: Nicolas Fouquet

text: Vuonna 1644 Fouquet sai nimityksen - sijaishallitsijan henkilökohtaisella päätöksellä - Grenoblen kaupunkiin Dauphinén alueen oikeus-, poliittis- ja talousasioista intendentiksi. Tässä tehtävässä hän teki kuitenkin virheen poistuessaan viranhoidosta ilman lupaa. Hän näet osallistui veljensä François'n piispanvihkimykseen Agdessa. Paluumatkalla hän sai kuitenkin tiedon veronmaksulakosta ja muistakin virka-alueellaan tapahtuneista levottomuuksista. Hän osoitti kuitenkin harkintaa, kylmähermoisuutta ja itsehillintää sekä sai kansan kapinoinnin ja napinan loppumaan.


title: Nicolas Fouquet

text: Vuonna 1647 Fouquet sai nimityksen Picardiessa olevan armeijan intendentiksi. Tämä nimitys tapahtui kolmikymmenvuotisen sodan viimeisessä vaiheessa.


title: Nicolas Fouquet

text: Vuonna 1648 hän sai nimityksen Pariisin verohallinnon johtajaksi. Fronde kapina antoi odottamattoman suuren merkityksen tälle tehtävälle. Hän asettui jo heti kapinan alussa kuningattaren ja kardinaali Mazarinin rinnalle, ja näin hän sai osakseen kuningattaren pysyvän suosion. Kapinoitsijoiden pidätyksen jälkeen Fouquet lähetti kuningattarelle kirjeen, jossa neuvoi tätä neuvottelemaan ja siten hajottamaan kapinallisten rivejä. Tämän asenteen hän säilytti koko pitkän kapinan ajan. Pariisin piirityksen aikana hän huolehti erityisesti elintarvikehuollosta.


title: Nicolas Fouquet

text: Marraskuussa 1650 hän otti erään ratkaisevista askelistaan, sillä hän osti 450 000 livren hinnalla Pariisin parlamentin yleisen syyttäjän viran. Näin hän tuli osaksi valtakunnan tuomareiden eliittiä. Tätä statustaan hän vahvisti avioitumalla uudelleen 5. helmikuuta 1651. Uusi rouva Fouquet oli aateloidun kauppiasperheen tytär Marie-Madeleine de Castille-Villemareuil. Vaimo oli vasta 15-vuotias, kun Fouquet itse oli 36 vuoden ikäinen. Nuorikon myötäjäiset olivat huomattavasti vaatimattomammat kuin edellisen puolison, mutta hänen suunnaton suhdeverkostonsa korvasi tämän puutteen.


title: Nicolas Fouquet

text: Asetuksella 31. heinäkuuta siirrettiin parlamentin toiminta Pontoiseen, joka sijaitsee 30 kilometriä Pariisista luoteeseen. Fouquet valvoi operaatiota ihmisjoukkojen pilkkahuutojen saattelemana. Hänelle tuli oma revanssinsa Fronde kapinan päätyttyä. Hallitsijan läsnä ollessa 22. lokakuuta 1652 pidetty Pariisin parlamentin istunto ("lit de justice") oli tällainen tilaisuus. Luettuaan ensin yleisen armahdusaktin, hän piti kuuluisan puheensa, jossa hän painotti hallitsijan suurta lempeyttä ja arvosteli kiivaasti Pariisiin jääneitä kapinoivia kollegoitaan.


title: Taidealan yliopistotutkinnot

text: Taidealan yliopistotutkintoja voi Suomessa suorittaa Aalto-yliopiston taiteiden ja suunnittelun korkeakoulussa, Taideyliopistossa sekä Lapin yliopistossa.


title: Taidealan yliopistotutkinnot

text: Taidealan yliopistotutkinnon suorittaneet voivat toimia mm. kuvataiteilijoina, muusikkoina, näyttelijöinä, ohjaajina, tanssijoina, koreografeina, taideteollisuuden suunnittelijoina kuten graafisina suunnittelijoina, teollisina muotoilijoina tai taideaineiden opettajina. Osa toimii myös tutkijoina tai erilaisissa kulttuurialan virkamies- ja asiantuntijatehtävissä.


title: Taidealan yliopistotutkinnot

text: Kolmesta aiemmin itsenäisestä akatemiasta muodostettu Taideyliopisto aloitti toimintansa vuoden 2013 alussa. Taideyliopiston Sibelius-Akatemiassa annetaan musiikin, Taideyliopiston Teatterikorkeakoulussa näyttämö- ja tanssitaiteen ja Taideyliopiston Kuvataideakatemiassa kuvataiteen korkeinta opetusta. Taideyliopistosta voi valmistua musiikin, teatteritaiteen, tanssitaiteen sekä kuvataiteen kandidaatiksi, maisteriksi, lisensiaatiksi ja tohtoriksi.


title: Tavarajuna

text: Tavarajuna eli rahtijuna on juna, joka on muodostettu tavaravaunuista ja niitä vetävästä yhdestä tai useammasta veturista. Suurin osa maailman maitse kuljetettavasta tavaraliikenteestä kuljetetaan tavarajunilla.


title: Tavarajuna

text: Tietyissä oloissa rahdin kuljettaminen rautateitse on kustannustehokas kuljetusmuoto, ja usein tieliikenteeseen verrattuna myös energiatehokkaampi kuljetusmuoto. Rautatiekuljetus on kustannustehokkain silloin, kun suuria määriä rahtia kuljetetaan pitkiä matkoja kerrallaan. Lyhyillä matkoilla ja pienillä rahtimäärillä tavarajunaliikenne ei ole kannattavaa. Kuitenkin lyhyetkin kuljetusmatkat ovat kannattavia, kun kuljetettavaa tavaraa on paljon.


title: Tavarajuna

text: Raideliikenteen huonona puolena pidetään joustavuuden puutetta, sillä junakuljetukset ovat sidottuja rautatien olemassaoloon. Koska kaikkialle ei johda pistoraiteita, ovat rautatiet menettäneet asiakkaita tieliikenneoperaattoreille. Useiden maiden hallitukset kuitenkin pyrkivät kasvattamaan raideliikenteen suosiota ympäristöllisten etujen vuoksi.


title: Tavarajuna

text: Tavarajunatyyppejä, tavaravaunuja ja rahtia on useita eri tyyppejä.


title: Tavarajuna

text: Nykyisin konttiliikenne on yleistymässä myös rautatieliikenteessä, sillä kontin siirtokuormaaminen laivasta junanvaunuun ja päinvastoin on nopeaa, eikä vaadi kontissa olevan rahdin suoraa käsittelyä. Konttiliikenne on kasvussa sen joustavuuden vuoksi, sillä niiden käsittely on nopeaa, ja kontteja voidaan kuljettaa helposti niin junissa, laivoissa kuin kuorma-autoillakin. Konttijunat ovat suurelta osin syrjäyttäneet perinteisen umpinaisen tavaravaunun, joka oli kuormattava ja purettava käsin.


title: Tavarajuna

text: Joissain maissa rekkajunat ovat suosittuja. Ne muodostuvat tarkoitukseen suunnitelluista avotavaravaunuista, joille ajoneuvoyhdistelmät ajetaan lastausasemalla kuormineen päivineen. Määränpäässä ajoneuvot ajetaan pois junasta, ja rahdin matka jatkuu tietä pitkin. Rekkajunia liikennöi muun muassa Kanaalitunnelissa Englannin ja Ranskan välillä sekä Keski-Euroopan maissa. Suomessa VR kuljetti rekkoja vuosina 1991–2014. Toiminta päättyi 5.1.2014. Yhdysvalloissa rekkajunia vastaavissa junissa kuljetetaan pääsääntöisesti pelkkiä puoliperävaunuja, kun muualla kuljetetaan kokonaisia ajoneuvoyhdistelmiä.


title: Tavarajuna

text: Kiitotavarajunat ovat pääasiassa suurten risteysasemien välillä tai suurten asiakkaiden eri toimipisteiden välillä kulkevia tavarajunia. Junien kokoonpanossa on tällöin kalusto-, pituus- ja painorajoituksia. Rajoituksien tarkoitus on mahdollistaa junan nopea kulku turvallisuudesta tinkimättä. Kiitotavarajunien paino pyritään pitämään kohtuullisena, jotta varmistetaan junan suuri keskinopeus.


title: Tavarajuna

text: Kokojunat (kokojunaliikenne) muodostuvat pääasiassa vain yhdenlaisista tavaravaunuista, ja niillä kuljetetaan vain yhdentyyppistä rahtia yleensä yhdeltä kuormauspaikalta yhteen määränpäähän. Esimerkkejä kokojunakuljetuksista ovat säiliö-, raakapuu-, malmi- ja teräskelajunat. Junan kokoonpano ei yleensä muutu sen lähtöaseman ja määräaseman välillä. Yleisimmät kokojunakuljetukset ovat bulk-materiaalin kuten öljyn, kivihiilen, viljan, erityyppisten malmien ja muiden kaivannaisten kuljetukset. Tällaisissa kuljetuksissa vaunut kuormataan yhdellä liikennepaikalla, ja juna kulkee kokonaisena määränpäähän saakka, jossa kaikki vaunut puretaan. Tämän jälkeen juna joko palaa tyhjänä takaisin, tai kuormataan paluusuuntaan menevällä rahdilla.


title: Tavarajuna

text: Jakelu- ja keräilyjunat (JK-junat) ovat suurten tavaraliikenneasemien välillä tai niiden lähiasemilla kulkevia junia, joiden tehtävänä on hoitaa pienten asemien vaihtotyöt. JK-junilla jaetaan risteysasemille saapuneet vaunut määränpäähänsä niissä tapauksissa, kun pienen aseman tavaraliikenteen määrät eivät ole huomattavia. Nykyisin monien pienten asemien tavaraliikenne on lakkautettu.


title: Tavarajuna

text: 1960-luvulle asti junatyyppi oli nimeltään järjestelyjuna.


title: Aulikki Oksanen

text: Vuokko Aulikki Oksanen-Halonen (s. 19. heinäkuuta 1944 Karvia) on suomalainen kirjailija ja runoilija.


title: Aulikki Oksanen

text: Oksanen syntyi Karvian Sarvelan kylässä opettaja Väinö Oksasen ja Hilkka Oksasen perheeseen. Perheessä oli kuusi lasta. Hän vietti varhaislapsuutensa Keski-Suomessa Pylkönmäellä ja kävi koulunsa Kokemäellä Satakunnassa. Oksanen valmistui opettajaksi Helsingin opettajakorkeakoulusta 1965 ja toimi opettajana Helsingissä vuoden verran (1965–1966). Oksanen on naimisissa Alpo Halosen kanssa, ja heillä on kaksi lasta.


title: Aulikki Oksanen

text: Oksanen on monipuolinen taiteilija, jonka mittavaan tuotantoon kuuluu romaaneja, novellikokoelmia, näytelmiä, runoja, lastenkirjoja ja sarjakuvaa. Oksasen kirjoittama TV-näytelmä "Aliisa" (1970) sai Pohjoismaisen näytelmäkirjailijapalkinnon. Oksasen teoksia on ilmestynyt käännöksinä ruotsin, saksan, venäjän, norjan, viron, unkarin ja azerin kielillä. Oksanen tunnetaan myös esiintyjänä ja näyttelijänä (Elokuva jalostavasta rakkaudesta 1967, Lapualaismorsian 1967). Oksanen on tunnettu paitsi vasemmistolaisista, yhteiskunnallisesti kantaa ottavista teksteistään, myös herkistä kaunokirjallisista teksteistään ja runoistaan.


title: Aulikki Oksanen

text: Omaelämäkerrassaan "Piispa Henrikin Sormi" (2004) Oksanen kuvaa tekstein, valokuvin ja piirroksin mm. nuoruutensa Ylioppilasteatteria ja poliittista laululiikettä, kirjailijaksi kasvamista, äitiyttä ja isoäitiyttä, yhteiskunnallisia haasteita ja rakkautta. Oksanen on lapsesta saakka kuvittanut tekstejään. Muun muassa runoteokset "Sinua, sinua rakastan: Kauneimmat rakkausrunot" (2000), "Puškinin hevonen" (2007), "Kolmas sisar" (2011) ja "Helise taivas!" (2014) ovat Oksasen itsensä kuvittamia. Keväällä 2018 julkaistiin teos "Outojen kieli, sarjakuvia vuosilta 1966–2004," missä yhteydessä Oksasta luonnehdittiin nykysarjakuvan omaperäiseksi edelläkävijäksi .


title: Aulikki Oksanen

text: Oksasen laululyriikkaa ovat säveltäneet muun muassa Kaj Chydenius, Henrik Otto Donner, Tuure Kilpeläinen ja Kerkko Koskinen sekä tulkinneet ja levyttäneet lukuisat artistit, kuten Kristiina Halkola, Kaisa Korhonen, Arja Saijonmaa, Vuokko Hovatta ja KOM-teatteri. Monista lauluista on tullut sukupolvien kynnykset ylittäviä klassikkoja, ja lauluja on julkaistu useilla eri levyillä. Yksi Oksasen tunnetuimmista kappaleista on elokuvassa "Asfalttilampaat" esitetty ”Sinua, sinua rakastan”, jota monet pitävät kauneimpana suomalaisena rakkauslauluna. Vuonna 2015 ilmestyi runo- ja laulualbumi "Voi kuinka myrsky rauhoittaa", jolla Oksanen lausuu runojaan ja Vuokko Hovatta sekä Zarkus Poussa tulkitsevat runoista sävellettyjä lauluja.


title: Italian rintama (ensimmäinen maailmansota)

text: Italian rintama (, ”vuoristosota”) viittaa Itävalta-Unkarin ja Italian välisellä rajalla käytyihin taisteluihin ensimmäisessä maailmansodassa. Rintama syntyi, kun Italia liittyi ympärysvaltoihin 23. toukokuuta 1915. Sota päättyi Italian rintamalla Itävalta-Unkarin antautumiseen ja Italian voittoon 4. marraskuuta 1918.


text: Italia oli sodan syttyessä keskusvaltojen liittolainen, mutta Italian liittyminen sotaan keskusvaltojen puolelle ei ollut missään vaiheessa todennäköistä. Italian talous oli haavoittuvainen merisaarrolle, se oli riippuvainen Britannian kivihiilitoimituksista ja sen alueelliset laajentumistavoitteet oli suunnattu Itävalta-Unkaria vastaan.


text: Ympärysvallat kävivät Italian kanssa neuvotteluja sotaan liittymisestä. Italialle luvattiin muun muassa osmanien valtakunnan alueita. Italian armeija oli varustautunut huonosti sotaan. Siltä puuttui raskasta tykistöä ja konekivääreitä. Italialla ja Itävallalla oli yhteistä rajaa 650 kilometriä, mutta se oli lähes kokonaan vuoristoista, lukuun ottamatta 30 kilometriä. Itävaltalaiset eivät ryhmittyneet puolustukseen rajalle, vaan edullisempaan asemaan vuoristoon. Kaikista ongelmista huolimatta Italian hallitus päätti liittyä sotaan ja ryhtyä heti hyökkäykseen Itävaltaa vastaan.


text: Lupaavin maasto Italian hyökkäykselle oli Isonzojoen laakso, mutta sielläkin oli monia ongelmia: itävaltalaiset olivat asettuneet puolustukseen korkeampaan maastoon ja laakson reunat olivat kiviset ja puuttomat. Italian armeijan ylipäällikkö Luigi Cadorna teki hyökkäyksiä Isonzojoella vuoden 1915 kesä-, heinä- ja lokakuussa. Jokaisella kerralla Italialla oli jalkaväki- ja tykistöylivoima, mutta itävaltalaisten paremmat asemat ja italialaisten raskaan tykistön puute pysäyttivät hyökkäykset. Kolmannen Isonzojoen taistelun jälkeen rintama oli paikallaan ja italialaiset olivat menettäneet 125 000 sotilasta Itävallan 100 000 vastaan.


text:
Vuonna 1916 Italia hyökkäsi maaliskuussa Isonzolla viidennen kerran, mutta edelleen ilman tuloksia. Cadorna suunnitteli seuraavaa hyökkäystä kesäksi, mutta aloite siirtyi Itävallalle. Itävaltalaiset hyökkäsivät Trenton taistelussa italialaisten rintaman vasempaan sivustaan. Itävallan ylipäällikkö Franz Conrad von Hötzendorfin tavoitteena oli edetä Venetsiaan asti ja katkaista Italian armeijan yhteydet selustaan. Hyökkäys alkoi 15. toukokuuta menestyksekkäästi tykistön tukemana. Itävaltalaiset mursivat italialaisten kaksi puolustuslinjaa ja ottivat 400 000 vankia. Hetken vaikutti siltä, että itävaltalaiset pääsisivät etenemään Venetsian tasangolle saakka. Italialaiset pyysivät venäläisiä apuun ja Italian auttamiseksi Venäjä käynnisti Brusilovin hyökkäyksen Itävaltaa vastaan. Itävallan hyökkäys pysähtyi Italiassa joka tapauksessa kesäkuussa, kun tykistö ei pysynyt etenevien joukkojen mukana.
Vuonna 1917 käytiin kymmenes (toukokuussa) ja yhdestoista (elokuussa) Isonzojoen taistelu. Taisteluissa italialaiset kärsivät raskaat tappiot, mutta etenivät vain hieman. Tähän mennessä italialaiset olivat menettäneet sodassa yli 300 000 kaatunutta ja yli 700 000 haavoittunutta. Syyskuussa Cadorna ilmoitti muille ympärysvalloille, että Italia ei ryhtyisi enää hyökkäykseen vuoden lopulla. Lokakuussa 1917 Itävalta ryhtyi hyökkäykseen saksalaisten tukemana. Saksa oli lyönyt Venäjän itärintamalla, joten se pystyi siirtämään joukkoja muualle. Caporetton taistelussa italialaiset kärsivät murskaavan tappion. Kolmessa viikossa saksalais-itävaltalaiset joukot etenivät 120 kilometriä ja ottivat suuret joukot vankeja. Italian armeijan taistelutahto oli romahtamassa lopullisesti.


text: Caporetton tappion vuoksi Italian hallituksessa ja sotilasjohdossa tehtiin suuria muutoksia. Italian poliittiset ja yhteiskunnalliset rakenteet eivät kuitenkaan kaatuneet. Italian armeija pysäytti Ranskan ja Britannian joukkojen tukemana saksalais-itävaltalaisten etenemisen Piavejoelle 12. marraskuuta. Saksalaiset pysäyttivät hyökkäyksen sillä länsirintamalla alkoi Cambrain taistelu. Italia oli lyöty ja se ei pystynyt lähtemään hyökkäykseen ennen kuin sodan kokonaistilanne muuttui merkittävästi.


text: Itävalta ryhtyi hyökkäykseen Piavejoella kesäkuussa 1918, mutta italialaiset pysäyttivät hyökkäyksen. Tämän jälkeen Itävallan armeija ei ollut enää taistelukykyinen, koska sillä oli suuria puutteita huollossa. Piaven taistelun jälkeisinä kolmena kuukautena 200 000 miestä karkasi Itävallan armeijasta. Syyskuuhun mennessä karanneita oli yli 400 000. Monikansallinen Itävallan armeija hajosi, kun tšekit, slovakit, kroaatit ja unkarilaiset lähtivät kotiin. Italia aloitti hyökkäyksen 24. lokakuuta (Vittorio Veneton taistelu), mutta vastassa ei ollut enää taistelukykyinen armeija. Itävalta-Unkarin valtio hajosi seuraavan kahden päivän aikana. Italia jatkoi hyökkäystään 4. marraskuuta asti, jolloin se hyväksyi Itävallan antautumisen. Aselepo solmittiin ja ensimmäinen maailmansota päättyi Italian rintamalla.


text: Koko ensimmäinen maailmansota loppui 11. marraskuuta 1918. Rauhanneuvotteluissa Italia ei saanut sitä mitä halusi. Sodan tuloksena italialaiset katkeroituivat ja Italian hallitus menetti arvostustaan.


title: Arkadi

text: Arkadi on pylväiden tai pilareiden kannattama holvikaarten sarja, tai myös käytävä, jonka seinämänä on tällainen pylväikkö. Pylväiden välissä on usein sisäänkäyntejä pieniin liikkeisiin; laajempi arkadi on ostoskeskuksen edeltäjä. Ostoskeskukseksi kasvanutta arkadia sanotaan usein pasaasiksi tai galleriaksi. Pylväiden välissä voi olla myös videopelejä; etenkin Yhdysvalloissa on videoarkadeja.


title: Arkadi

text: Arkadeja rakennetaan varsinkin maissa, joissa ulkona kävely on tukalaa: tropiikissa suojaksi auringolta, Pohjoismaissa suojaksi pakkasilta ja lumentulolta.


title: Juopulinkoski

text: Juopulinkoski on noin 700 metrin pituinen luonnontilainen koski Kiiminkijoessa Ylikiimingin kaupunginosassa Oulussa lähellä seututeiden 833 ja 836 risteyskohtaa. Koski sijaitsee noin 40 kilometriä ylävirtaan Kiiminkijoen suulta ja noin 108 kilometriä alavirtaan joen alkulähteestä Kivarinjärvestä. Joen itärannalla sijaitsee tanssipaikka Nuijamiesten lava sekä urheilualue.


title: Juopulinkoski

text: Koskialueen niskalla Kiiminkijoen väylä jakaantuu kolmeen kapeampaan väylään, kiertäen koskenniskalla sijaitsevat saaret. Vuolain osuus alkaa kosken niskalta ja jatkuu ohi alueen puolenvälin. Saaria koskialueella on kaksitoista, joista kolme on koskiväylän alaosassa. Kosken alaosassa joki muodostaa saarien lomaan myös matalia kaislikkoja sekä syvän uoman.


title: Juopulinkoski

text: Juopulinkoski on matala koskialue, joka soveltuu perhokalastukseen. Koskeen istutetaan pyyntikauden aikana viikoittain meritaimenia. Luontaisia saaliskaloja ovat hauet, lohet, taimenet ja harjukset.


title: Balkanin taistelut (ensimmäinen maailmansota)

text: Balkanin taistelut ovat ympärys- ja keskusvaltojen välisiä taisteluita ensimmäisessä maailmansodassa Balkanilla. Keskusvalloista alueen taisteluihin osallistuivat Itävalta-Unkari, Bulgaria ja Saksan keisarikunta sekä ympärisvalloista Ranska, Montenegro, Venäjän keisarikunta, Serbia ja Yhdistynyt kuningaskunta sekä myöhemmin ympärysvaltoihin liittyneet Romania ja Kreikka.


text: Itävalta yritti ensin suoraan vallata Serbian. Alussa Serbia onnistui kahdesti torjumaan Itävallan joukot, mutta syksyllä 1915 Saksan, Itävallan ja Bulgarian yhteishyökkäyksen jälkeen serbiarmeijan rippeet vetäytyivät Albaniaan.


text: Romania oli ennen sotaa Itävalta-Unkarin liittolainen, mutta se liittyi ympärysvaltoihin elokuussa 1916. Syynä tähän oli halu vallata Transilvania. Aluksi Romanian joukot etenivät nopeasti Transilvanian puolelle. Saksa ja Itävalta iskivät takaisin syyskuun alussa. August von Mackensenin johdolla ne etenivät lokakuussa Mustanmeren rannalle ja valtasivat marraskuussa Bukarestin.


text: Hieman ennen ensimmäiseen maailmansotaan liittymistään Italia miehitti joulukuussa 1914 Albanialle kuuluneen Vloren satamakaupungin. Sotaan liityttyään Italia laajensi syksystä 1916 alkaen miehittämäänsä Albanian aluetta etelämmäksi. Ympärysvaltojen luvalla Italia miehitti Epeiroksen pakottaen puolueettoman Kreikan joukot vetäytymään alueelta. Kesäkuussa 1917 Italia julisti miehittämänsä Keski- ja Etelä-Albanian alueet protektoraatikseen ja Pohjois-Albania jaettiin Serbian ja Makedonian kesken. Lokakuun loppuun 1918 mennessä Ranskan ja Italian joukot olivat riisuneet aseista Albaniassa olleet Itävalta-Unkarin joukot.


title: Pyhä Julius I

text: Pyhä Julius I (k. 352) oli paavi 6. helmikuuta 337 – 12. huhtikuuta 352. Hän oli syntyperäinen roomalainen. Hänet valittiin Pyhän Markuksen seuraajaksi, kun paavinistuin oli ollut tyhjänä neljän kuukauden ajan. Hän toimi areiolaisuutta vastaan ja kutsui koolle Sardican kirkolliskokouksen, jossa areiolaisuus tuomittiin.


title: Pyhä Julius I

text: Julius vakiinnutti joulukuun 25. päivän Jeesuksen syntymäpäiväksi eli joulun päivämääräksi vuonna 345. Samaan aikaan aikaisemmin oli vietetty talvipäivänseisauksen jälkeistä voittamattoman auringon päivää, Sol Invictusta.


title: Pyhä Julius I

text: Julius on pyhä katolisessa kirkossa, ja ortodoksinen kirkko puolestaan kunnioittaa hänen tukemaansa pyhää Atanasios Suurta ortodoksisuuden isänä.


title: Kivarinjärvi

text: Kivarinjärvi on kylä Puolangalla Kainuussa samannimisen järven etelärannalla ja seututien 837 varrella. Kylä sijaitsee noin kolmen kilometrin päässä Puolangan keskustaajamasta länteen. Kylä kuuluu kirkonkylän koulupiiriin.


title: Liberius

text:
Liberius, joka oli paavina 17. toukokuuta 352 – 24. syyskuuta 366, on varhaisin paavi, jota ei ole vielä kanonisoitu.
Hänen paaviuskaudellaan käytiin kiistoja Atanasios Suuren asemasta; Liberius kieltäytyi tuomitsemasta Atanasiosta, mikä puolestaan johti Liberiuksen kahden vuoden maanpakoon, jonka aikana paavinistuin oli vastapaavi Felix II:n hallussa.


title: Lähi-idän taistelut (ensimmäinen maailmansota)

text: Lähi-idän taistelut ensimmäisessä maailmansodassa käytiin muiden keskusvaltojen tukeman Ottomaanien valtakunnan ja ympärysvaltojen (erityisesti Brittiläisen Imperiumin ja Venäjän keisarikunnan) välillä 29. lokakuuta 1914 - 30. lokakuuta 1918. Sotatoimet voidaan jakaa viiteen erilliseen sotaretkeen, jotka olivat: Siinain ja Palestiinan, Mesopotamian, Kaukasuksen, Persian sotaretket sekä Gallipoli. Lisäksi oli vaatimattomammat Pohjois-Afrikan, Arabian niemimaan ja Etelä-Arabian sotaretket. Järjestäytyneiden yhtymien lisäksi kumpikin osapuoli käytti erilaisia erikoisjoukkoja ja sissejä. Ympärysvaltojen puolella taisteli esimerkiksi arabikapinallisia ja armenialaisia vastarintataistelijoita.


text: Venäjän keisarikunnan sotatoimet alueella päätti Erzincanin aselepo 5. joulukuuta 1917 ja Venäjän vallankumousneuvosto vetäytyi sodasta lopullisesti allekirjoitettuaan Brest-Litovskin rauhan 3. maaliskuuta 1918. Armenialaiset osallistuivat Tranzonin rauhankokoukseen 14. maaliskuuta 1918, minkä tuloksena allekirjoitettiin Batumin sopimus 4. kesäkuuta. Ottomaanit hyväksyivät Mudrosin aseleposopimuksen 30. lokakuuta ja Sevresin rauhansopimus allekirjoitettiin 10. elokuuta 1920 ja edelleen Lausannen sopimus 24. heinäkuuta 1923.


text: Ottomaanit olivat allekirjoittaneet salaisen liittosopimuksen Saksan kanssa 2. elokuuta 1914. Ottomaanien valtakuntaa vastassa olivat Ison-Britannian ja Venäjän joukot. Taisteluja käytiin Kaukasuksella, Dardanelleilla, Mesopotamiassa, Siinailla ja Palestiinassa sekä Arabiassa.


text: Kaukasuksen taistelu alkoi, kun Turkki hyökkäsi Venäjän eteläosissa. Venäjä eteni Kaukasuksella vuosina 1915 ja 1916, ja taas vuonna 1917 Turkki. Vuonna 1915 islaminuskoiset ottomaanit kohdistivat ankaran vainon kristittyihin armenialaisiin tappaen heitä arvolta 600 000–1,5 miljoonaa. Venäjälle kärsitty tappio haluttiin kostaa armenialaisille, jotka olivat samankaltaisessa asemassa kuin natsi-Saksan juutalaiset. Jotkut armenialaiset olivat liittyneet Venäjän armeijaan. Armenialaisia karkotettiin kotiseudulta muun muassa Syyriaan nälkään kuolemaan. Armenialaisia oli Turkissa 1914 noin kaksi miljoonaa. Nuorturkkilainen hallinto oli tämän vainon takana.


text: Etelämpänä ympärysvallat yrittivät vallata Ottomaanien valtakunnan alueita aluksi turhaan, myöhemmin menestyen. Mesopotamiassa taisteltiin 1915–1916 briteille tappiollisesti, mutta 1917 Britannian joukot valtasivat Bagdadin. Menestystä ei briteille tullut myöskään Siinailla ja Palestiinassa ennen vuosia 1917 ja 1918. Brittikomentaja Arabian Lawrence auttoi arabeja tekemään kapinan sodan loppupuolella.


title: Damasus I

text: Pyhä Damasus I (305 – 384) oli paavina 1. lokakuuta 366 – 11. joulukuuta 384. Hän oli syntynyt noin vuonna 305 joko Roomassa tai nykyisen Portugalin alueella. Damasuksen valintaa edelsi katkera taistelu Ursinuksen kanssa, josta tuli vastapaavi.


title: Damasus I

text: Damasus toimi aktiivisesti kirkon yhtenäisyyden puolesta areiolaisuutta vastaan ja järjesti kirkolliskokouksia, joissa tuomittiin myös apollinarismi ja makedonialaisuus harhaopeiksi. Hän saattoi osallistua myös itäisen kirkon Konstantinopolin kirkolliskokouksen järjestelyihin, mutta ainakin hän lähetti sinne edustajansa.


title: Damasus I

text: Damasus oli läheisessä yhteydessä kirkkoisä Hieronymukseen ja teetti tällä uudistetun latinankielisen raamatunkäännöksen Vulgatan.


title: Damasus I

text: Aikalaiset syyttivät Damasusta maallisten huvitusten tavoittelusta, sillä hänen juhlansa tunnettiin ylellisyydestä.


title: Yamanashin prefektuuri

text: Yamanashin prefektuuri () sijaitsee Chūbun alueella, Honshūn saarella, Japanissa. Sen pääkaupunki on Kōfu.


title: Yamanashin prefektuuri

text: Yamanashin prefektuuri on kehittynyt Meiji-kautta edeltäneestä Kain maakunnasta ja se vakiinnutti nykyisen nimensä ja rajansa vuonna 1871. Siihen kuuluu kapea keskuslaakso, jota reunustavat vuoristot. Fuji muodostaa osan prefektuurin eteläisestä rajasta. Yamanashin naapuriprefektuureja ovat Tokio, Kanagawa, Saitama, Shizuoka ja Nagano.


title: Yamanashin prefektuuri

text: Fujin pohjoispuolella sijaitsevat Fujin viisi laavavirtojen muodostamaa järveä: Yamanakako, Kawaguchiko, Saiko, Shōjiko ja Motosuko.


title: Yamanashin prefektuuri

text: Yamanashin prefektuurissa on 13 kaupunkia.


title: Pohjois-Inkerin Hoitokunta

text: Pohjois-Inkerin Hoitokunta (alkujaan "Pohjois-Inkerin Väliaikainen Hoitokunta") oli Suomessa toiminut Pohjois-Inkerin väliaikainen pakolaishallitus, joka toimi heinäkuusta 1919, vuoteen 1921. Hoitokunta johti Inkerin vapaustaistelua ja sen tavoitteena oli liittää erityisesti Pohjois-Inkeri, mutta myös tarpeen tullen koko Inkeri Suomeen. Käytännössä Hoitokunta toimi Kirjasalon Tasavallan hallituksena ja Suomen inkeriläisten pakolaisten asioiden ajajana.


title: Pohjois-Inkerin Hoitokunta

text: Pohjois-Inkerin väliaikainen toimikunta syntyi heinäkuussa 1919 pohjoisinkeriläisten pakolaisten perustamana. Pohjois-Inkeristä saapui Suomeen pakolaistulva keväällä 1919, kun venäläiset bolševikit alkoivat häätää pohjoisinkeriläisiä kodeistaan ja tehdä puna-armeijan pakkovärväyksiä. Kokonaisuudessaan Suomessa oli 8000 inkeriläispakolaista Hoitokunnan perustamisajankohtana. Hoitokunnan pohjoisinkeriläiset perustajat olivat radikaalimpia kuin Länsi-Inkerin toimikunnan, jonka kanssa Pohjois-Inkerin Hoitokunta joutuikin useaan otteeseen erinäisiin riitoihin. Pohjois-Inkerin Hoitokunta saattoi laskea tukeutuvansa suomalaisiin jääkäreihin ja Suomen tasavaltaan itsenäisyyspyrkimyksissään Neuvosto-Venäjästä ja Suomen tasavaltaan liittymisessään, kun taas Länsi-Inkerin toimikunta Pietarin ja Viron välisellä alueella joutui ottamaan huomioon Britannian ja Viron suhteet Venäjän luoteisarmeijaan, minkä vuoksi Länsi-Inkerin toimikunta pyrki samaan riittävän vahvan aseman alueesta neuvotellakseen Venäjän valkoisten kanssa autonomiasta.


title: Pohjois-Inkerin Hoitokunta

text: Pohjois-Inkerin Toimikunta alkoi aktiivisesti vaatia Pohjois-Inkerin ellei koko Inkerin liittämistä Suomeen. Hoitokunta alkoi muodostaa kesällä Suomen hallituksen asetuella ja suostumuksella aseellisia joukkoja Pohjois-Inkerin kansannousun järjestämiseksi. Muodostettu 580 miehen vahvuinen "Pohjois-Inkerin Rykmentti" hyökkäsi 26. heinäkuuta 1919 everstiluutnantti Georg Elfvengrenin johdolla. Rykmentti eteni Pohjois-Inkeriin 10-15 km Suomen rajalta joutuen kuitenkin vetäytymään Suomen hallituksen suljettua rajansa, koska se oli aloitettu ilman hallituksen lupaa. Everstiluutnantti erotettiin ja toimikunta muutti nimensä Pohjois-Inkerin Hoitokunnaksi ottaen puheenjohtajakseen maalaisliittolaisen kansanedustajan Juho Kokon. Joukot vetäytyivät Kirjasaloon puolustukseen yrittäen uutta hyökkäystä vielä Elfvengrenin johdolla 21. lokakuuta epäonnistuen samanlailla kuin heinäkuussa.


title: Pohjois-Inkerin Hoitokunta

text: Syksyllä Hoitokunta keskittyi Kirjasalon tasavallan hoitoon julkaisten Pohjois-Inkerin omaa postimerkkiä ja Kirjasalon sanomia. Välit suomalaisiin aktivisteihin oli hyvät, mutta suhteita länsi-inkeriläisten kanssa hankaloitti se, että nämä nojautuivat valkoiseen Luoteis-Venäjän hallitukseen, kun taas pohjoisinkeriläiset luottivat ensisijaisesti Suomen hallitukseen. Maaliskuussa 1920 kummankin alueen hoitokunnat pääsivät sopuun ja valitsivat inkeriläisten yhteiseksi edustajaksi maisteri Kaapre Tynnin.


title: Pohjois-Inkerin Hoitokunta

text: Kun suomalaiset luovuttivat Kirjasalon Tarton rauhansopimuksen mukaisesti, jäi Hoitokunnalle enää tehtäväksi inkeriläispakolaisten asioiden hoitaminen. Pakolaisia oli saapunut taisteluiden jälkeen noin 8000 ja osa heistä palasi rauhan jälkeen takaisin Inkeriin, osa jäi Suomeen. 11. maaliskuuta 1921 ylimääräisessä ja ilmeisesti viimeisessä kokouksessaan Pohjois-Inkerin Hoitokunta vahvisti Inkerin lipun mitat ja värit. Hoitokunnan toiminta ja merkitys väheni sitä mukaa, kun sen johtama vapaustaistelu menetti pohjansa rauhansopimuksen jälkeen.


title: Afrikan taistelut (ensimmäinen maailmansota)

text: Afrikan taistelut ensimmäisessä maailmansodassa käytiin Saksan siirtomaista Kamerunissa, Togossa, Lounais-Afrikassa ja Saksan Itä-Afrikassa. Britit pyrkivät valtaamaan Saksan siirtomaat, jotka olivat sodan alussa 3. elokuuta 1914 varautumattomia sodankäyntiin ja kärsivät varustepulasta. Ainoastaan Saksan Itä-Afrikan joukkojen komentaja Paul von Lettow-Vorbeck kykeni jatkamaan sissisotaa sodan loppuun, vuoteen 1918 asti.


text: Suursodan alkaessa Saksan Itä-Afrikan kuvernööri Heinrich Schnee määräsi, ettei vihamielisiin toimiin ryhdyttäisi. Itä-Afrikan joukkojen komentaja everstiluutnantti Lettow-Vorbeck kokosi kuitenkin joukkonsa taisteluun.


text: Sotatoimet alkoivat elokuussa 1914. 15. elokuuta Saksan joukot tulittivat Belgian Kongon kyliä. 22. elokuuta Saksan sota-alue Tanganjikajärvellä avasi tulen Albertvillen satamaan. Syyskuussa saksalaiset tekivät sotaretkiä brittiläiseen Itä-Afrikkaan Keniaan ja Ugandaan. Lettow-Vorbek kokosi myös pienen laivaston Victoriajärvelle. Britit lähettivät tykkiveneitä rautateitse järvelle ottamaan sen haltuunsa sekä kaksi prikaatia Intian armeijan joukkoja, joilla he yrittivät maihinnousua Tangaan 2. marraskuuta 1914, mutta saksalaiset pysäyttivät joukot tarkalla tykkitulella, ja ne joutuivat vetäytymään kolmen päivän kuluttua.


text: Vuonna 1915 brittiläiset tykkiveneet ja kaksi Belgian alusta upottivat Tanganjikajärvellä partioineen "Hedwig von Wissmanin". Saksalainen "Graf von Götzen" jäi kuitenkin hallitsemaan järveä, kunnes se upotettiin hyökkäyksessä Ujijiin. Kevyt risteilijä "SMS Königsberg" operoi Intian valtameren rannikolla, kunnes se upotettiin Rufijin suistoon heinäkuussa 1915.


text: Horace Smith-Dorrien oli nimitetty brittien komentajaksi, mutta hän sai keuhkokuumeen Etelä-Afrikassa ja hänen tilalleen nimitettiin kenraali Jan Smuts. Smutsilla oli komennossaan noin 13 000 eteläafrikkalaista, mukaan lukien buureja, brittejä ja rhodesialaisia sekä 7000 intialaista ja afrikkalaista sotilasta. Myös Lettow-Vorbeck oli saanut lisäjoukkoja ja hänellä oli 3500 saksalaista ja 1200 askaria. Smuts aloitti hyökkäyksen maaliskuussa 1916 ja eteni pääosin pohjoisesta Keniasta päin, saman aikaisesti merkittävä "Force Publiquen" joukko eteni Belgian Kongosta kahtena kolonnana Victoriajärven yli ja Itä-Afrikan hautavajoamaa pitkin. Toinen joukko eteni Nyasajärven yli lounaasta. Osastot eivät kohdanneet Lettow-Vorbeckia ja ne kärsivät hirvittävästi trooppisista taudeista. Saksalaiset perääntyivät suurempien joukkojen edeltä ja syyskuuhun 1916 mennessä Saksan rautatie Dar es Salaamista Ujijiin oli brittien hallinnassa. Belgian joukot kenraali Tombeurin komennossa valtasivat Saksan Itä-Afrikan pääkaupungin Taboran.


text:
Kun Lettow-Vorbeck oli saarrettu siirtomaan eteläosaan, Smuts alkoi korvata joukkojaan afrikkalaisilla ja lähti tammikuussa 1917 Isoon-Britanniaan liittyäkseen sotahallitukseen. Yritykset päättää Lettow-Vorbeckin vastarinta epäonnistuivat. Kenraali Hoskins hyökkäsi heinäkuussa 1917. Lettow-Vorbeckin joukot oli jaettu kolmeen ryhmään, joita kaksi pakeni, mutta Tafelin johtamat 5000 miestä joutuivat antautumaan. Saksalaiset saivat sidottua suuria määriä brittijoukkoja. Mahiwan taistelussa lokakuussa 1917 he menettivät sata miestä ja britit 1 600.
Marraskuussa 1917 Lettow-Vorbeck päätti ylittää rajan Portugalin Mosambikiin, jossa yritettiin saada täydennyksiä valtaamalla varuskuntia. Joukot marssivat Mosambikissa yhdeksän kuukautta. Tämän jälkeen armeija ylitti rajan Pohjois-Rhodesiaan. Kaksi päivää rauhanteon jälkeen, 13. marraskuuta 1918, Saksan armeija poltti brittien evakuoiman Kasaman kaupungin. Seuraavana päivänä Lettow-Vorbeck sai sähkeen aselevon solmimisesta ja marssi Abercorniin, jossa antautui 23. marraskuuta.


title: Siricius

text: Pyhä Siricius (k. 26. marraskuuta 399) oli paavina 15. joulukuuta 384 – 26. marraskuuta 399. Hänet valittiin yksimielisesti, vaikka vastapaavi Ursicinus pyrki nousemaan varsinaiseksi paaviksi. Siricius oli aktiivinen paavi joka järjesteli kirkon hallintoa, lähetti paimenkirjeitä koskien muun muassa katolisen kirkon selibaattivaatimuksia, ja otti kantaa erilaisiin harhaoppeihin. Kun espanjalainen piispa Priscillian teloitettiin syytettynä harhaopista ja noituudesta, Siricius puolusti häntä.


title: Siricius

text: Siricius oli ensimmäinen Rooman piispa, joka käytti itse arvonimeä paavi.


title: Pooli

text: Pooli () on liiketaloudessa yhteiskäyttöisten resurssien varanto tai jaetun vastuun yhteistoimintaryhmä henkilöitä tai yrityksiä. Resurssi voi olla tietokoneen muistia, yrityksen henkilöresursseja, yritysten yhteenliittymä esimerkiksi isossa rakennusprojektissa, vakuutuspooli suurten riskien hajauttamiseksi tai yhteisomistuksen hallitseva ryhmittymä.


title: Pooli

text: Yhteistoimintaryhmistä esimerkki ovat huoltovarmuuskeskuksen alaiset toimialakohtaiset poolit kuten öljypooli, tietoverkkopooli ja graafinen pooli.


title: Pooli

text: Pooli tarkoittaa suomen kielessä myös kiertopistettä, akselin napaa.


title: Pooli

text: Kemiassa poolisuus () tarkoittaa elektronitiheyden jakautumista molekyylissä niin, että siihen syntyy negatiivisesti ja positiivisesti varautuneet päät.


title: Pooli

text: Sähköopissa pooli () tarkoittaa sähkökentän tai sähkölaitteen jännitteen pääte- tai kytkentäkohtaa (kohtiota), napaa. Pooli on myös magneettikentän voimakkain kohta, johon kentän voidaan ajatella keskittyvän.


title: Pooli

text: Pooli on analyyttisen funktion sellainen argumentti, jolla se tulee äärettömäksi (napa).


title: Hovimäen kartano

text: Hovimäen kartano on Enonkosken kirkonkylällä kahden järven, Ylä-Enonveden ja Ala-Enonveden välisellä rantatöyräällä sijaitseva entinen kartano, joka nykyään on ravintolakäytössä. Rakennuksessa toimii nykyisin ravintola-hotelli.


title: Hovimäen kartano

text: Kartanon rakennutti viipurilainen kauppahuone T. Tiehanoff vuonna 1854. Veljessarjan vanhin, kauppaneuvos Michael Tiehanoff, oli noihin aikoihin Enonkoskella paikallinen suurmies joka omisti sahan ja lasitehtaan sekä rakennutti Enonkosken kirkon. Kartanossa asuttiin sekä majoitettiin ja ruokittiin vieraita. Kartanossa sijaitsivat myös toimistotilat, missä tehtiin puutavarakauppoja.


title: Hovimäen kartano

text: 1900-luvulla metsäyhtiö Kaukas osti kartanon, ja vuonna 1954 sen osti Enonkosken kunta, jolloin rakennukseen tehtiin suuret remontit, muun muassa laitettiin lämpöeristeet ja tehtiin ikkunaremontti, joiden seurauksena rakennuksen aiemmin kartanomainen ulkomuoto muuttui. Vuonna 1983 rakennus myytiin "Kievari Enonhovi" -nimiselle yhtiölle, joka nykyään harjoittaa rakennuksessa ravintola- ja hotellitoimintaa.


title: Riimu

text: Riimu (myös tallipäitset tai joskus pelkästään päitset) on hevosvaruste, jonka avulla hevosta voi taluttaa ja josta se myös sidotaan kiinni. Riimu saatetaan myös jättää hevosen päähän esimerkiksi tarhaan tai laitumelle, jotta se on suhteellisen helppo ottaa kiinni, joskin tähän liittyy riski että riimu tarttuu kiinni esimerkiksi aitaan tai oksaan ja säikähtänyt hevonen loukkaa itsensä riuhtoessaan itseään irti.


title: Riimu

text: Suitsien hihnoista riimu poikkeaa pääpiirtein siten, että otsahihna puuttuu kokonaan, leuka- ja turpahihna liittyvät lyhyellä hihnalla toisiinsa hevosen leuan alla ja koska kuolainta ei ole, poskihihnoja on vain yksi. Riimun hihnat myös sovitetaan suitsia löyhemmin hevosen pään ympärille. Riimuja valmistetaan lähinnä nailonista, polyesteristä ja nahasta. Riimun metalliosat (soljet ja renkaat) ovat usein messinkiä.


title: Riimu

text: Riimuja on lähinnä kahta eri tyyppiä, joiden nimitykset vaihtelevat. Riimua, jossa on solki sekä niskahihnassa että turpahihnassa, kutsutaan usein raviriimuksi tai jenkkiriimuksi. Tällaisen riimun on tarkoitus helpottaa hevosen valjastamista, koska riimun voi riisua myös vasta suitsimisen jälkeen. Ratsuriimussa ei ole solkea turpahihnassa vaan tämä hihna on umpinainen. Tällöin suitsittaessa joudutaan riimu ottamaan pois ennen suitsimista tai ainakin jättämään pelkästään niska- ja leukahihna hevosen kaulan ympäri. Monissa riimuissa on lisäksi kaulahihnassa avattava lukko, joka helpottaa riimun käyttöä.


title: Riimu

text: Naruriimu (myös köysiriimu) on paksuhkosta yhtenäisestä narusta solmittu riimu, joka on tarkoitettu lähinnä taluttamiseen ja käsittelykäytöksen opettamiseen ja on koulutusväline esimerkiksi niin kutsutussa luonnollisessa hevostaidossa. Tällaisessa riimussa ei ole avattavia solkia, mutta sen kokoa voi säädellä sitomalla solmut eri kohtiin.


title: Riimu

text: Riimuja on kuten suitsiakin saatavilla monen kokoisia. Koko "full" on tarkoitettu isoille hevosille, "cob" keskikokoisille poneille ja "pony" pienille poneille. Shetlanninponeille, varsoille ja erityisen suurille hevosille on myös omia erityiskokojaan.Hevosen taluttamiseen saatetaan muun muassa näyttelyissä ja erityisen hyvää hallintaa tarvittaessa käyttää myös suitsia. Hevosta ei kuitenkaan koskaan sidota kiinni suitsista, koska suora yhteys kuolaimeen voi aiheuttaa pahoja suuvaurioita, jos hevonen esimerkiksi säikähtäessään tempaisee riimunnarusta tai ohjista. Samasta syystä riimunnarussa saattaa olla niin kutsuttu "paniikkilukko", joka aukeaa hevosen riuhtoessa voimakkaasti. Paniikkiin joutunut hevonen voi loukata itsensä pahasti jos ei pääse irti, joten paniikkilukko on erityisen tärkeä kun hevonen sidotaan riimunnarusta kiinni.


title: Riimu

text: Varsinkin hyväkäytöksistä hevosta voi rauhallisissa kotioloissa tarvittaessa taluttaa myös ilman riimua tai suitsia. Riittävän pitkän riimunnarun voi kiepauttaa yhdellä lenkillä hevosen kuonon ja toisella sen niskan ympäri (korvien takaa), jolloin narun päät voi kerätä tukevasti yhteen käteen hevosen leuan alla taluttamista varten. Pelkästään otsatukasta taluttamallakin voi siirtää hevosta esimerkiksi karsinassa tai tarhassa. Hyvään käsittelykäytökseen opetettu hevonen seuraa "taluttajaa" myös irrallaan.


title: Riimu

text: Naruriimun teko-ohje


title: Michail Tichanoff

text: Michail Tichanoff oli 1800-luvulla elänyt venäläinen teollisuusmies ja kauppaneuvos sekä eräs Saimaan alueen teollisuuden suurhahmoista.


title: Michail Tichanoff

text: Tichanoffin isä oli viipurilainen kulkukauppias, nimeltään Timofei. Erityisesti Enonkoskella Michail Tichanoff oli merkittävä henkilö. Hän myös pani alulle koululaitoksen Enonkoskella ja rakennutti Hovimäen kartanon. Enonkosken alajuoksulla hän johti sahaa ja Kangassaarella vuonna 1850 valmistunutta Koskilan lasitehdasta, jonka oli perustanut siksi, että sahan tuottamalle jätepuulle olisi käyttöä polttoaineella. Lasitehdas lopetettiin kannattamattomana vuonna 1903.


title: Michail Tichanoff

text: Tichanoff auttoi enonkoskelaisia myös monin muin tavoin. Enonkoskelaisilla oli tapana soutaa kirkkoon Kerimäelle, kunnes erään kerran myrskyllä tapahtui kahdeksan henkeä vaatinut kirkkoveneonnettomuus. Tichanoff rakennutti vuonna 1859 Enonkoskelle oman kirkon todeten, ettei enonkoskelaisten enää tarvitse hukkua kirkkomatkalla. Aina vuoteen 1872 saakka hän maksoi kirkon toimintakulut sekä papin ja opettajan palkat.


title: Michail Tichanoff

text: Tichanoff aloitti sahaustoiminnan myös Kivijärven pitäjän eteläosassa, sittemmin Kannonkoskeksi itsenäistyneen kunnan alueella, Kannonsahalla vuonna 1837, jonne teollisen toiminnan seurauksena syntyi seudun ensimmäinen taajaväkinen yhdyskunta kauppoineen, kouluineen, kirjastoineen ja myllyineen.


title: Näännytyssota

text: Näännytyssota eli uuvutussota on sodankäynnin muoto, jossa pyritään heikentämään vihollisen mahdollisuuksia jatkaa taistelua kaikin keinoin. Näännytyssodankäynnissä pyritään hankaloittamaan vihollisen yhteiskunnan toimintaa mahdollisimman paljon muun muassa upotussodan tai merisaarron avulla.


title: Näännytyssota

text: Esimerkkejä näännytyssodista olivat ensimmäinen maailmansota ja Irakin-Iranin sota.


title: Crysis

text: Crysis on Crytekin kehittämä ja Electronic Artsin julkaisema science fiction -aiheinen ensimmäisen persoonan ammuntapeli. Peli julkaistiin alun perin Microsoft Windowsille vuonna 2007 sekä myöhemmin PlayStation 3:lle ja Xbox 360:lle vuonna 2011.


title: Crysis

text: Peli käyttää Crytekin itse kehittämää CryEngine 2 -pelimoottoria, jonka aikaisempi versio pyöritti samaisen yrityksen "Far Cry" -peliä. Uusi moottori tukee muun muassa Microsoftin DirectX 10 -rajapintoja. Pelin PlayStation 3 ja Xbox 360 -versioiden pelimoottori on CryEngine 3.


title: Crysis

text: "Crysis" sijoittuu avoimeen ympäristöön, mikä mahdollistaa tehtävien suorittamisen monilla eri lähestymistavoilla.


title: Crysis

text: Pelaaja ohjastaa Yhdysvaltain erikoisjoukkojen sotilasta Jake Dunnia (koodinimeltään ”Nomad”), jonka aseita voi muokata ja kustomoida kesken pelin ilman erillistä pysäytysvalikkoa. Valittavana on esimerkiksi äänenvaimentimia, kiinnitettäviä lamppuja ja erilaisia tähtäimiä.


title: Crysis

text: Muokattavien aseiden laaja arsenaali antaa pelaajille rajattomat mahdollisuudet muokata omaa pelityyliään. Pelin tekoäly on korkealaatuinen. Kun korealaissotilaat eivät tiedä pelaajasta, he juttelevat, polttavat tupakkaa ja tekevät muita inhimillisiä asioita. Kuullessaan pienenkin äänen kuten risun raksahduksen jalan alla tai ammuksen lähietäisyydellä sotilaat havahtuvat ja kutsuvat joskus apua.


title: Crysis

text: Nanopuku on "Crysiksessä" pelattavuuden kannalta hyvin keskeisessä roolissa. Se on kuvitteellisen yhdysvaltalaisen erikoisjoukon, Raptor Squadin, käyttämä taisteluasu, joka antaa pelaajalle mahdollisuuden muokata kykyjään ja taktiikoita reaaliajassa. Puvun avulla pelaaja pystyy kehittämään nopeuttaan, voimiansa, suojaustansa sekä naamioitumista lähestyäkseen kulloistakin tilannetta sen vaatimalla tavalla.


title: Crysis

text: Puvun suojausominaisuus perustuu pinnalla sijaitsevien iskusensorien toimintaan. Ne havaitsevat kaikki henkilöön kohdistuvat ulkoiset hyökkäykset, kuten luodit ja tulen. Ominaisuus latautuu nopeasti, mutta hidastaa pelaajan liikkumisnopeutta. Toisaalta puvun nanobitit kykenevät vaikuttamaan lihasten hermotoimintaan siten, että henkilö voi liikehtiä erityisen nopeasti. Tämä koskee juoksemisen lisäksi myös aseiden lataamiseen käytettyä aikaa.


title: Crysis

text: Taistelupuvun saa myös vahvistamaan käyttäjän lihaksistoa niin, että esimerkiksi aseiden tuottaman rekyylin vaikutus vähenee. Voimien suuruusluokasta kertoo hyvin se, että pelaaja pystyy ominaisuuden aikana heittelemään täysikasvuisia miehiä. Viimeisenä elementtinä on ihmissilmällä katsoen lähes täydellisen maastoutumisen takaava häivemoodi. Menetelmä perustuu miljardeihin nanodeihin, jotka kerääntyvät puvun uloimalle kerrokselle. Luonnollisesti valo ei kuitenkaan läpäise pukua, jolloin pelaajan voi nähdä varjoistaan.


title: Crysis

text: "Crysiksen" tapahtumat sijoittuvat kuvitteelliselle Lingshanin saarille, jotka ovat kuvitettu erittäin yksityiskohtaisesti. Peli tunnetaankin näyttävistä grafiikoistaan ja ”kovista” laitteistovaatimuksistaan. Lukuisat metsäalueet ovat täynnä tarkasti mallinnettuja puita, pensaita sekä aluskasvillisuutta, jotka liikehtivät realistisesti tuulessa sekä hahmojen kävellessä niiden läpi. Jokainen puu ja rakennus on myös tuhottavissa. Myöskään pelikenttää ei ole rajoitettu tiukasti, vaan pelaaja voi useimmiten valita reittinsä vapaasti. Mikäli ei, esteet ovat yleensä ”luonnollisia”, kuten jyrkkiä kallionseinämiä.


title: Crysis

text: Kansainväliset suhteet ovat saavuttaneet kiehumispisteensä, kun Yhdysvallat ja Pohjois-Korea alkavat selvitellä arkeologien löytämän, mystisen esineen taustaa. Paikalle lähetetään Yhdysvaltain erikoisyksikkö Raptor Squad. Esineen todellinen luonne selviää pian: se viittaa alien-rodun läsnäoloon maapallolla ja lopulta laukaisee massiivisen invaasion.


title: Crysis

text: Yhdysvaltain erikoissotilas Jake Dunn (pelaaja, koodinimeltään ”Nomad”) varustetaan taisteluun muokattavalla aseistuksella ja korkeaa teknologiaa edustavalla nanopuvulla. Niiden avulla hänen on mahdollista mukauttaa taktiikkansa ja kykynsä vihamieliseen ja alati muuttuvaan ympäristöön sekä siellä lymyäviin vihollisiin.


title: Seksikauppa

text: Seksikauppa on seksialan liike, jossa myydään seksivälineitä, pornoelokuvia, eroottisia alusvaatteita, eroottisia kirjoja ja lehtiä, ehkäisyvälineitä ja muuta aikuisviihdemateriaalia. Osassa seksikaupoista voi esimerkiksi katsella paikan päällä pornoelokuvia, striptease-esityksiä tai tirkistysesitystä ("peepshow").


title: Seksikauppa

text: Monissa maissa seksikauppojen toimintaa säännöstellään lainsäädännöllä: esimerkiksi alaikäisiä ei päästetä sisään. Joissain maissa, kuten monissa islamilaisissa maissa, seksikaupat ovat kokonaan kiellettyjä. Osassa maista seksikaupat eivät saa pitää näyteikkunalla esillä aikuisviihdemateriaalia, ja niiden on pidettävä sisäänkäynnin edessä varoituskylttejä pornografisesta materiaalista.


title: Seksikauppa

text: Suomessa on ollut perinteisiä kivijalka seksikauppoja vuosikymmeniä, mutta nykykyään suosittuja ovat internetissä sijaitsevat liikkeet, joiden tuotevalikoima saattaa olla hyvinkin laaja.


title: Touchstone Pictures

text: Touchstone Pictures (tunnetaan myös nimellä Touchstone Films) on The Walt Disney Companyn elokuvadivisioona. Sen julkaisut on yleensä enemmän suunnattu aikuisille kuin Disneyn omat tuotannot, vaikkakin jotkut Touchstonen elokuvat, kuten "Kuka viritti ansan, Roger Rabbit?" (1988) ja "Painajainen ennen joulua" (1993), ottivat askeleen Disneyn tyylisuuntaan. Touchstonella on myös televisiotuotanto-osasto, Touchstone Television.


title: MM-rallikausi 2004

text: MM-rallikausi 2004 oli järjestyksessä rallin maailmanmestaruussarjan 32. kausi.


title: MM-rallikausi 2004

text: Kautta ravistelivat sääntömuutokset. Kansainvälinen autourheiluliitto FIA oli vuonna 2003 lyönyt läpi joukon sääntöjä, joita oli voimakkaasti kritisoitu jo ennen kauden alkua. Säännöissä kiellettiin muun muassa kolmen tehdaskuljettajan ajattaminen, kaksi tehdasautoa, jotka ajavat MM-pisteistä olisi enimmäismäärä. Tämä vähensi tuntuvasti tallipaikkoja huipputalleissa ja luonnollisesti myös kilpailua kärjessä. Lisäksi kaudella 2004 sarjaan lisättiin kaksi osakilpailua, eli kauden aikana ajettiin peräti 16 kilpailua. Mukaan olivat tulleet kaukokisat Meksikossa ja Japanissa. Tallit valittivat jatkuvasti kasvavia kustannuksista. Sen sijaan että kisoja olisi vähennetty, ja kuluja siten vähennetty, kisoja lisättiin. Säästösyistä kiellettiin etuautojen käyttö kaikissa muissa paitsi Monte Carlossa. Etuauto on auto, joka ajaa erikoiskokeen läpi ennen kilpailijaa ja ilmoittaa kuljettajalle mahdolliset muutokset reitillä. Nuotit tehdään viikolla ja kisa ajetaan viikonloppuna, joten olosuhteet saattavat hyvin muuttua. Nyt muuttuvista olosuhteista ei saatu tietoa, ja tämä kuljettajien mukaan heikensi turvallisuutta. Lisäksi oli otettu käyttöön ns. “Super Ralli” -sääntö, jonka mukaan keskeyttänyt kuljettaja saa jatkaa kisaa seuraavana päivänä, mutta pisteitä ko. kuljettaja ei saa.


title: MM-rallikausi 2004

text: Kaudella 2004 sarjasta oli poissa monta maineikasta kuljettajaa: Didier Auriol (ei halunnut jatkaa Skodalla), Colin McRae (jäi työttömäksi), Tommi Mäkinen (lopetti uransa kauteen 2003) ja Richard Burns, jonka aivokasvain esti osallistumisen sarjaan. Vanhoista mestareista vain Carlos Sainz oli lähtöpaikalla kauden avauksessa Monte Carlossa. Mestaruudesta uskottiin kehkeytyvän taistelu Sebastien Loebin, Marcus Grönholmin, Carlos Sainzin, Petter Solbergin ja Markko Märtinin välille.


title: MM-rallikausi 2004

text: Monte Carlossa avattiin perinteisesti Rallin MM sarja. itse kisa ajettiin toki Ranskan Meri Alpeilla. Citroenin Sebastien Loeb oli hyvässä vauhdissa, kuten osattiin odottaakin. Loeb johti kisaa ensimmäisen päivän jälkeen. Seuraavista sijoista taistelivat Grönholm, Märtin, Sainz ja Duval. Toisena päivänä ajettiin vaikeissa oloissa. Yhdeksännellä ek:lla Sainz oli väliaikojen mukaan nousemassa toiseksi, mutta Citroen lipesi lumisohjosta kallioon ja etupyörä taittui alle ja edessä oli keskeytys. Samalla ek:lla myös Subarulle siirtynyt Mikko Hirvonen ajoi ulos. Myös Grönholm lipesi lievästi ulos, mutta pystyi jatkamaan. Viimeisenä päivänä Loeb ajoi varmasti maaliin ja voittoon. Fordin Markko Märtin ja François Duval taistelivat toisesta sijasta. Märtin vei kakkossijan ja Duval oli kolmas. Seuraavat sijat miehittivät Peugeotit, Grönholm oli neljäs ja Freddy Loix viides. Mitsubishille siirtynyt Gilles Panizzi oli kuudes ja pettynyt Petter Solberg oli vaikeuksien kautta kahdeksas. Viimeinen piste meni Oliver Burrille, joka oli paras yksityiskuljettaja.


title: MM-rallikausi 2004

text:
Helmikuun ensimmäisenä viikonloppuna rallin MM sarja jatkui Ruotsissa.
Rallin alussa kärjessä painoivat Grönholm ja Sainz. Päivän edetessä Märtin, Solberg ja Loeb nousivat kärkeen. Grönholm putosi ohjaustehostimen petettyä. Toisena päivänä johdosta taistelivat Märtin ja Loeb. Solberg lipsautti ulos ja Sainz oli kolmantena ja kiri kärkeä kiinni ja yritti parhaansa mukaan vastata takaa tulleen Grönholmin vauhtiin. Mikko Hirvonen lipesi penkkaan ja pääsi liikkeelle juuri Sainzin eteen. Sainz yritti väistää Hirvosta joka tuli suoraan eteen - Sainz ajoi penkkaan ja menetti lisää aikaa. Jo edeltävällä ek:lla Sainz oli pudonnut Grönholmin taakse, kun lumi tukki Xsaran jäähdyttimen. Grönholmin tilanne helpottui entisestään, kun johdossa ollut Märtin ajoi kiveen ja pyörä taittui alle ja aikaa kului. Loeb oli kärjessä. Seuraavina olivat Solberg, Fordin kakkoskuljettaja Janne Tuohino ja sekunnin Tuohinon perässä oli Sainz. Viimeisenä päivänä Grönholm yritti ajaa Loebin kiinni, mutta pyörähti ja tyytyi kakkossijaan. Päivän ainoaksi taistelupariksi jäi Tuhoino - Sainz. Sainz ajoi pohjat avaus ek:lla ja nousi Tuhoinon ohi. Seuraavalla Tuohino teki pohjat ja nousi Sainzi edelle alle sekunnilla. Seuraavalla ek:lla kaksikko ajoi täsmälleen saman pohja-ajan! Pitkällä ek:lla odotettiin ratkaisua. väliajoissa Sainz näytti tekevän eroa Tuhoinoon, mutta ek:n puolivälissä Citroenin moottori alkoi käydä kolmella sylinterillä ja Sainzin oli luovutettava. Loeb otti ensimmäisenä ei-skandinaavina voiton Ruotsissa. Grönholm oli toinen, Solberg kolmas, Tuohino neljäs, Sainz lopulta viides ja Henning Solberg kuudes, Märtin seitsemäs ja Daniel Carlsson kahdeksas. Rallin jälkeen Freddy Loix sai kuulla, että Harri Rovanperä korvaisi belgialaisen Meksikosta eteenpäin.


title: MM-rallikausi 2004

text: Meksikossa ajettiin ensimmäistä kertaa rallia MM tasolla. Johdossa ajoi Sebastien Loeb, joka kuitenkin osui kiveen ja öljypohjan rikkoutuminen aiheutti keskeytyksen. Grönholm putosi ohjaustehostimen hajottua. Voitosta taistelivat Märtin ja Sainz. Taistelu oli tasaista aina loppuun asti kunnes viimeisen päivän kolmannella ek:lla Sainz kaatoi autonsa kyljelleen ja menetti puolitoista minuuttia pudoten kolmanneksi. Ford otti kaksoisvoiton Märtinin voittaessa ja Duvalin ollessa kakkonen. Sainz oli siis kolmas. Solbergilla oli käytössään uusi Subarun kehitysversio, mutta vaikka norjalainen ajoi pohja-aikoja, tekniset ongelmat pudottivat hänet neljänneksi.


title: MM-rallikausi 2004

text: Uudessa Seelannissa Citroen toi uuden kehitysversion Xsara WRC:stä. Auto ei kuitenkaan sopinut Uuden Seelannin nopeille teille, Loeb oli neljäs ja Sainz kuudes. Solberg otti voiton, Grönholm oli kakkonen, vaikka kaatoi autonsa kertaalleen ja Markko Märtin kolmas. Freddy Loixin jo Meksikon rallissa korvannut Harri Rovanperä oli viides.


title: MM-rallikausi 2004

text: Kyproksen rallin avauspäivä lupaili kovaa kisaa voitosta Loebin, Grönholmin, Märtinin, Sainzin ja Solbergin välille. Kaikki olivat puolen minuutin sisällä ensimmäisen päivän lopussa. Toisena päivänä Sainz putosi ajettuaan puoli päivää väärillä renkailla. Grönholm nousi johtoon ja Loeb oli toisena. Järjestys pysyi loppuun saakka ja Grönholm näytti ottavan Peugeot 307 WRC:n ensimmäisen voiton. Molemmat Peugeotit kuitenkin hylättiin laittoman vesipumpun takia. Näin kärkikolmikko oli: Loeb, Märtin ja Sainz kolmas.


title: MM-rallikausi 2004

text: Kreikan kivikot olivat jälleen hankalat monelle kuljettajalle. Grönholm osui kiveen ja edessä oli keskeytys. Sainzin Citroenin eturipustus rikkoontui ja Sainz menetti kymmeniä minuutteja. Sainz ajoi lopulta maaliin sijalla 19, mutta merkkimestaruuspisteitä Sainz tallilleen toi. Voiton vei Petter Solberg. Loeb nousi viimeisenä päivänä Harri Rovanperän edelle kakkoseksi. Skoda teki paluun MM sarjaan alkukauden kestäneen tauon jälkeen. Armin Schwarz joutui keskeyttämään, mutta jatkoi rallia Super Ralli säännön turvin. Daniel Sola oli Mitsubishin kuljettajana Panizzin tallikaverina, mutta kumpikaan ei yltänyt pisteille.


title: MM-rallikausi 2004

text: Turkin kivikoissa ajettiin toistamiseen MM tasolla. Tällä kertaa kisa osui juhannukseen. Kivikko oli jälleen armoton ja vaikeutta lisäsi kisaa edeltänyt kaatosade, joka teki reitin todella liukkaaksi. Draamaa riitti Grönholmin autokunnassa. “Bosse” kärsi vatsataudista ja karttusi Timo Rautiaisen ahteriin iskeytyi metallikeppi, auton lattian läpi kesken ek:n! Tästä huolimatta pari ajoi toiseksi. Loeb voitti, Solberg oli kolmas ja Sainz, joka kärsi myös vatsataudista kisan aikana. Duval oli viides ja Hirvonen jatkoi melko vaisuja otteitaan ollen vasta kuudes. Tosin Subaru talli oli kehottanut suomalaista ajamaan vain maaliin ja nopeus piti näyttää loppukaudesta.


title: MM-rallikausi 2004

text: Carlos Sainzin uskottiin jo menettäneen voittovauhdin, sillä edellinen voitto oli jo yli vuoden takaa. Argentiinassa “El Matadorin” lempinimeä kantava rallilegenda todisti vielä pystyvänsä voittovauhtiin. Avauspäivänä hän ahdisti Loebin kanssa Grönholmia, joka johti kisaa. Toisena päivänä Grönhoom ja Sainz karkasivat muilta. Sainzin tallikaveri Loeb totesi reilusti, ettei hänellä ollut mitään mahdollisuuksia Sainzin lyömiseen. Sainz jäi aamun erikoiskokeilla hieman Grönholmille, mutta huollon jälkeen Sainz voitti kolme erikoiskoetta putkeen ja tavoitti Grönholmia. Taistelu jäi näkemättä, kun Grönholmin auton etupyörä osui kiveen ja taittui alle. Edessä olin jälleen keskeytys. Sainz oli näin johdossa ja eroa Loebiin oli jo yli minuutti. Sainz varmisteli viimeisenä päivänä ja otti uransa 26. voiton ennen Loebia ja Duvalia. Samalla Sainz nousi kaikkien aikojen voitokkaimmaksi kuljettajaksi ohi Colin McRaen, jolla on 25 voittoa. Argentiinassa keskeyttivät Solberg (moottorivika) ja Märtin joka ajoi rajusti ulos. Ulosajon jälkeen Märtin kärsi näköhäiriöistä, mutta pystyi jatkamaan kauttaan.


title: MM-rallikausi 2004

text: Suomen MM rallissa Marcus Grönholm hallitsi tapahtumia. Hän otti ensimmäisen voiton Peugeot 307 autolla. Toiseksi ajoi Markko Märtin ja Carlos Sainz ajoi kolmanneksi, jättäen taakseen Loebin ja suurin odotuksin kisaan lähteneen Janne Tuohinon, joka ajoi merkkimestaruuspisteitä Fordille. Tuohino oli palkattu talliin ottamaan pisteitä pois Loebilta ja Sainzilta, mutta molemmat ohittivat Tuohinon. Sainz ohitti Tuohinon jo lauantai aamuna ja iltapäivällä myös Loeb ohitti Tuohinon. Tallipäällikkö Malcom Wilson ei ollut tyytyväinen ja Tuohinon kisat Fordin tehdastallissa päättyivät. Huomion arvoista on myös se että Carlos Sainz sai voittaa Loebin ajamalla, eikä Citroen lähtenyt tallimääräyksillä kasvattamaan Loebin MM johtoa, vaan nopein Citroen-kuljettaja oli myös maalissa tallin ykkönen. Sainz onnistui myös uransa viimeisellä Ouninpohjan ek:lla: taistelu oli kuumimmillaan Märtinin, Tuohinon ja Loebin kanssa ja Sainz ajoi pohjat Ouninpohja II:lla, lauantaina. Solberg oli muutaman sekunnin nopeampi, mutta hän ei enää kisannut sijoituksista, vaan oli Super Ralli säännöllä mukana. Mikko Hirvoselle kävi nolosti, hän keskeytti ulosajoon Killerin yleisö ek:lla perjantaina. Petter Solberg ajoi ulos perjantain metsäpätkillä ja keskeytti. Marcus Grönholm otti kuitenkin suvereenin voiton uuden Peugeot'nsa ratissa. Huomion ansaitsee Jani Paasonen, joka ajoi Skodalla kuudenneksi.


title: MM-rallikausi 2004

text: Sebastien Loeb hallitsi Saksan rallia. Sainz oli nopein avaus ek:lla, mutta Loeb otti paikkansa kärjessä. Citroen kaksikko painoi kärjessä, ja Francois Duval oli ainut, joka ehti kaksikon vauhtiin. Duval onnistui lopulta ohittamaan pyörähtäneen Sainzin lauantain päätös ek:lla. Taistelu ratksei Duvalille sunnuntaiaamuna, kun Sainz otti kosteisiin oloihin väärän renkaan ja Duval karkasi. Loeb, Duval, Sainz oli Saksan MM rallin kärkikolmikko. Grönholm ajoi ulos ensimmäisellä ek:lla, ensimmäisessä mutkassa. Synkkä kausi sai näin jatkoa. Asfaltti kisat Peugeot'lle ajava Freddy Loix oli kuudes ja toi kolme pistettä. Paras suomalainen oli Toni Gardemeister seitsemännellä sijallaan. Huomion ansaitsevat Armin Schwarz, joka ajoi Skoda Fabia WRC:llä pohjat, sekä yksityiskuljettaja Cedric Robert, joka oli viides.


title: MM-rallikausi 2004

text: Japanissa ajettiin ensimmäistä kertaa MM-tasolla. Loeb avasi tietä irtosorasta ja pyörähti avauspäivänä menettäen aikaa. Petter Solberg näytti Subarun vauhdin tallin kotikisassa ja ajoi voittoon. Voitto oli helpotus Subarun ja Solbergin vaikeaan kauteen, sillä voitto oli ensimmäinen sitten Akropoliksen. Toiseksi ajoi Loeb ja vahvisti samalla otettaan mestaruudesta. Märtin oli kolmas, Grönholm neljäs, ja Sainz viides, Rovanperä kuudes, Hirvonen seitsemäs ja Anthony Warmbold yksityis Fordillaan. Mestaruus näytti karkaavan Loebille, mutta hopeasta taistelivat Solberg, Sainz ja Märtin.


title: MM-rallikausi 2004

text: Walesin metsäteillä ajettava ralli oli siirtynyt marraskuulta syyskuulle ja näin odotettiin kauniita ilmoja. Odotuksissa petyttiin sillä vettä tuli kaatamalla. Voitosta käytiin huima taistelu Lobin ja Solbergin välillä. Solberg nousi voittoon aivan rallin viimeisillä pätkillä. Maalissa järjestys oli Solberg, Loeb, Märtin, Sainz, Duval, Rovanperä, Hirvonen. Manfred Stohl otti yksityiskuljettajana viimeisen pisteen. Marcus Grönholm osui aidan tolppaan ja keskeytti.


title: MM-rallikausi 2004

text: Sardiniassa Petter Solberg otti kolmannen perättäisen voittonsa. Sebastien Loeb varmisteli MM-titteliään kakkossijallaan. Sainz ja Märtin taistelivat tiukasti kolmannesta paikasta, mutta viimeisenä päivänä Märtinin moottori hajosi, ja Sainz otti kolmannen tilan helposti. Huomion ansaitsee paikallinen yksityiskuljettaja Andrea Navarra, joka ajoi neljänneksi, jättäen ongelmista kärsineen Duvalin taakseen. Suurimman huomion ansaitsee Gianluigi Galli, joka kotikisassaan ajoi sensaatiomaisesti ison N-ryhmän Mitsubishillä kuudenneksi. Taakse jäivät Grönholm, joka kaatoi autonsa rallin alussa, ja yksityiskuljettaja Anthony Warmbold. Totuuden nimessä on todettava, että ajamalla N-ryhmän autolla MM-pisteille, Galli osoitti kuinka laimeaksi kilpailu WRC autojen vähentyessä oli mennyt. Loebilla oli mahdollisuus varmistaa mestaruus jo seuraavassa MM rallissa Korsikalla.


title: MM-rallikausi 2004

text: Korsikalla Loeb varmisti mestaruuden ottamalla kakkospaikan. Märtin ajoi selvään voittoon. tiukat taistelut puuttuivat sillä Loeb jätti selvästi Sainzin kolmanneksi ja Sainz puolestaan piti helposti Grönholmin takanaan. Subarun ja Pirellin yhteistyö ei toiminut asfaltilla ja Solberg oli viides, menettäen teoreettisetkin MM mahdollisuutensa. Solbergin tehtäväksi jäi nyt puolustaa MM hopeaa Sainzia ja Märtiniä vastaan.


title: MM-rallikausi 2004

text: Ennen Katalonian rallia Carlos Sainz ilmoitti lopettavansa uransa kauteen 2004. Syyksi Sainz sanoi liian pitkän ja aikaa vievän sarjan. Sainz halusi enemmän aikaa perheelleen ja viimeisen niitin löi kauden 2005 MM sarja, jossa oli yhä 16 kilpailua. Sainzin lopettamispäätös näkyi yleisöryntäyksenä, kun espanjalaiset halusivat hyvästellä rallisankarinsa. Rallin voitti Märtin. Grönholm onnistui pitämään hurjaan vireeseen päässeen Sainzin takanaan. Sainz otti uransa viimeisessä Katalonian rallissa kolmannen sijan. Loeb keskeytti öljypohjan rikkoontumiseen. Huomion ansaitsee yksityiskuljettaja Stéphane Sarrazin, joka oli paras Subaru neljännellä sijallaan ja ajoi jopa yhdet pohjat. Sarrazinin jotkut muistavat ehkä myös tämän lyhyestä urasta Formula ykkösissä. Solberg oli viieds, Daniel Sola kuudes, Gianluigi Galli seitsemäs, ja ilman tallipaikkaa kaudelle 2005 jäänyt Hirvonen kahdeksas. MM hopea oli vilä auki, Solberg, Märtin ja Sainz ratkaisisivat hopean Australiassa, kauden päätöskisassa.


title: MM-rallikausi 2004

text:
Australiassa nähtiin mitä sääntömuutokset pahimmillaan tekivät. Kisassa oli lopulta vain neljä tehdas WRC autoa! Ensin pois jäi Sainz, joka ajoi nuotitusjaksolla ulos ja lääkärien suosituksesta jätti Australian ajamatta. Näin Katalonian rallin uskottiin jääneen Sainzin viimeiseksi kisaksi. Samalla Sainz menetti myös mahdollisuutensa MM hopeaan. Rallin avauksessa Märtinin moottori oikutteli ja ei aikaakaan kun Märtin keskeytti. Sitten Solberg ajoi ulos ja näin oli mitalit oli jaettu. Grönholm taisteli voitosta, kunnes ajoi ulos toisen päivän aamuna. Loeb otti helpon voiton, Rovanperä päätti Peugeot yhteistyön hienosti kakkospaikkaan ja Duval oli kolmas. Hirvonen otti neljännen paikan. loput sijat menivät ison N ryhmän autoille järjestyksessä Chris Atkinson, Xavier Pons, Cody Crocker, Toshihiro Arai. Kaudelle 2005 oli luvassa jälleen uusia sääntömuutoksia. 2004 vuoden päätöstä voi verrata kauden 2003 päätökseen: 2003 WRC autoja oli maalissa selkeästi yli kymmenen, Australiassa vain neljä. Siitä voi päätellä menivätkö muutokset oikeaan suuntaan.
Petter Solberg ja Mikko Hirvonen
Sebastien Loeb ja Carlos Sainz
Marcus Grönholm, Harri Rovanperä ja Freddy Loix
Markko Märtin ja Francois Duval ja Janne Tuohino (Ruotsissa ja Suomessa)
Gilles Panizzi, Gianluigi Galli, Daniel Sola ja Kristian Sohlberg
Armin Schwarz, Toni Gardemeister ja Jani Paasonen (Suomen ralli)


title: Man Man

text: Man Man on kokeellista rockia soittava yhtye Philadelphiasta. Yhtyettä on verrattu Tom Waitsiin, Frank Zappaan ja Captain Beefheartiin. Yhtye on niittänyt mainetta energisillä live-esiintymisillään.


title: With the Lights Out

text: With the Lights Out on grungeyhtye Nirvanan marraskuussa 2004 julkaistu box-set. Se sisältää kolme levyllistä ennenjulkaisettomia kappaleita, kuten Kurt Cobainin viimeiseksi jääneen nauhoituksen ”Do Re Mi” maaliskuulta 1994. Boksi sisältää myös yhden dvd:n, jossa on Nirvanan videoita.


title: With the Lights Out

text: Albumi pääsi vuonna 2004 Billboard 200 -albumi-listan 19. sijalle. Box-set myi viikon aikana 105 760 kappaletta ja on tähän asti kaikista eniten myynyt box-set. "With The Lights Out" -nimen on valinnut Kurt Cobainin tytär Frances Bean Cobain.


title: Andrea Navarra

text: Andrea Navarra on italialainen rallikuljettaja. Hän on syntynyt vuonna 1971. Hän on pääasiassa ajanut urallaan Italian rallisarjaa, mutta silloin tällöin hän on väläyttänyt vauhtiaan myös MM tasolla. Hyvänä esimerkkinä voidaan pitää Sardinian rallia vuonna 2004, jolloin hän ajoi yksityistallin Subarulla neljänneksi, tosin eroa kärkeen oli melkoisesti. Vuonna 2005 Navarra oli Italian sarjan kakkonen Mitsubishi Lancerillaan.


title: ROMmon

text: ROMmon Oy oli suomalainen tietoverkkojen mittaus- ja valvontajärjestelmiä valmistava ja markkinoiva yhtiö. ROMmon kehitti vuodesta 2001 helposti käyttöönotettavaa mittaus- ja monitorointijärjestelmää ammattilaisten käyttöön.


title: ROMmon

text: F-Secure osti ROMmonin koko osakekannan 30. marraskuuta 2005. ROMmonin perustajana ja toimitusjohtajana toimi suomalainen Internet-pioneeri Petri Helenius. Yrityksen hallituksen puheenjohtajana toimi 2001–05 Harri Hursti.


title: Simon Stevin

text: Simon Stevin (1548/1549 Brugge – 1620 mahdollisesti Leiden) oli flaamilainen matemaatikko ja insinööri. Hän vaikutti monilla tieteenaloilla sekä teorian että käytännön näkökulmasta. Hän kirjoitti teoksensa hollanniksi eikä latinaksi, kuten yleensä tapana oli hänen aikakautenaan.


title: Simon Stevin

text: Stevin oli ensimmäinen, joka selitti vuorovesi-ilmiön johtuvan Kuun painovoimasta. Musiikin alalla hän määritteli matemaattisesti tasavirityksen tietämättömänä aiemmista kiinalaisista teksteistä. Stevinin keksintöihin kuuluvat myös purjeella kulkevat rattaat, joiden nopeus ylitti hevoskäyttöisten rattaiden nopeuden.


title: Korroosio (yhtye)

text: Korroosio on 1979 Raisiossa perustettu uuden aallon yhtye, jonka suurin hitti oli Hallikaisen säveltämä ja vuonna 1980 ensimmäisen kerran levytetty kappale "Hei hei hei". Kappaleen laulaa sanoittaja Jarmo Hauhtonen. Korroosio on julkaissut kaksi pitkäsoittoa: vuonna 1982 ilmestyi "Kyllä tytöt ymmärtää" ja vuonna 2013 tuplapainoksena "Kunniakierros"-albumi.


title: Korroosio (yhtye)

text: Korroosio-yhtyeen jäsenistä parhaiten tunnetaan myöhemmin taikurina, iskelmälaulajana ja TV-kasvona tunnettu kitaristi Joel Hallikainen eli Je(e)sus Caesar. Hän erosi yhtyeestä 1981.


title: Korroosio (yhtye)

text: Korroosio perustettiin Raisiossa vuonna 1979. Sen alkuperäiset jäsenet ovat Jarmo Hauhtonen (laulu), Joel Hallikainen (kitara), Heikki Riihelä (basso) ja Lasse Jalonen (rummut). Hieman myöhemmin mukaan tuli myös kosketinsoittaja Jani Juusela sekä vuonna 1980 toinen kitaristi Kari Jalonen. Joel Hallikaisen lähdettyä vuonna 1981 yhtyeessä hänet korvasi raisiolaisen SIG-yhtyeen entinen jäsen Timo Kilpinen. Armeijaan lähteneen basistin tilalle tuli Juha Vuorijärvi.


title: Korroosio (yhtye)

text: Korroosion hajottua vuonna 1983 yhtyeen toimintaa jatkoi Nice Prize, joka esiintyi myös nimellä Korroosio. Yhtyeessä soittivat Jarmo Hauhtonen (laulu), Jani Juusela (koskettimet), Kari Jalonen (kitara) ja Harri Katunpää (rummut). Nice Prizea seurasi DoReMi-yhtye, joka esiintyi myös Korroosiona ja tekikin tällä nimellä kolmen kappaleen demonauhan studiossa Paraisilla. Demon kappaleet olivat ”Anitan unet”, ”Rauhaa” sekä rock-versio kappaleesta ”Hei hei hei". Tässä yhtyeessä soittivat Jarmo Hauhtonen (laulu), Jani Juusela (koskettimet), Risto Vuorinen (kitara), Kari Jalonen (kitara), Pauli Paju (basso) ja Mika Kaunisto (rummut). Sittemmin Korroosio-yhtyeen jäsenet ovat soittaneet myös useissa muissa kokoonpanoissa.


title: Korroosio (yhtye)

text: Korroosio on tehnyt tasaisin väliajoin comebackejä, muun muassa vuonna 1996 ja vuonna 2009. Muutamia keikkoja käsittäneen kiertueen nimenä on käytetty myös "Never Ending Tour 1979-20??". Vuonna 2009 yhtyeessä soittivat Jarmo Hauhtonen (laulu), Jani Juusela (koskettimet), Timo Kilpinen (kitara), Kari Jalonen (kitara), Heikki Riihelä (basso), Juha Vuorijärvi (basso) ja Lasse Jalonen (rummut). Joel Hallikainen oli vielä tuolloin liian kiireinen ehtiäkseen mukaan. Vuonna 2010 hänkin palasi takaisin yhtyeeseen. Korroosio esiintyi Turussa Down By The Laituri -kaupunkifestivaaleilla vuonna 2010. Yhtyeessä oli mukana myös toisena rumpalina Markku "Mäikkä" Tuomi. Nykyään Korroosio jatkaa toimintaansa yhdenksänmiehisellä kokoonpanolla, johon kuuluvat kaikki yhtyeessä soittaneet muusikot.


title: Korroosio (yhtye)

text: Korroosion toinen albumi "Kunniakierros" julkaistiin 1. marraskuuta 2013.


title: Korroosio (yhtye)

text: Myös muut yhtyeet ovat levyttäneet Korroosion kappaleita. Näihin versioihin kuuluvat muun muassa Raivopäät-yhtyeen tulkinta kappaleesta ”Kuka myi kapinan” ja Klamydian ”Hei hei hei”. Myös saksalainen punk-yhtye Al-Anon on tehnyt omintakeisen version kappaleesta ”Hei hei hei”.


title: Krassi

text: Krassi voi viitata seuraaviin kasveihin:


title: Kulttuurirelativismi

text: Kulttuurirelativismi on näkemys, jonka mukaan ihmisyksilön tekoja ja käsityksiä tulee tarkastella ja arvostella yksilön oman kulttuurin kautta. Ajattelutavan tiettävästi varhaisin akateeminen esittäjä oli antropologi Franz Boas, joka tosin ei itse käyttänyt termiä "kulttuurirelativismi". Boas kirjoitti vuonna 1887: ”Sivilisaatio ei ole absoluuttista, vaan – – suhteellista ja – – omat käsityksemme ovat tosia vain oman sivilisaatiomme puitteissa.”


title: Kulttuurirelativismi

text: Kulttuurirelativistinen ajattelutapa esittää, että erilaiset kulttuurit ovat samanarvoisia ja että esimerkiksi vallitseva moraali riippuu kulttuurisista tekijöistä. Jos moraali on lähtöisin kulttuurista ja kietoutunut siihen, kulttuuri myös sitoo moraalia. Universaalia moraalia ei kulttuurirelativistien mukaan ole olemassa.


title: Raad-1 -ohjus

text: Raad-1 -ohjus on iranilaisvalmisteinen lyhyen kantaman ohjus, millaisia Hizbollah on ilmoittanut pitävänsä hallussa. Sen mukaan ohjuksen halkaisija on 333 mm ja sen taistelukärjen massa on 100 kg. Hizbollahin Libanonista Pohjois-Israeliin heinäkuun puolessa välissä 2006 ampumista raketeista suuri osa oli toisen maailmansodan neuvostoliittolaisten Katjuša-rakettien tyyppisiä, mutta Israelin ilmavoimien tukikohtaan, Har Meroniin Safedin lähelle, kymmenen kilometrin päähän Libanonin rajasta ammuttiin Raad-1:iä, joiden toimisäteeksi arvellaan 40 km - 70 km. Fajr-5-ohjus on samankaltainen kuin Raad-1. Fajr-5-ohjuksia on Mercedes-Benz -kuorma-auton lavetilla neljä kappaletta.


title: Har Meron

text: Har Meron on Galilean ja samalla Israelin korkein vuori. Sen huippu on 1 208 metriä merenpinnan tason yläpuolella. Se sijaitsee aivan Meron-kylän vieressä. Vuorella on paikka, joka on hyvin pyhä monille juutalaisille, erityisesti ortodoksijuutalaisille, koska siellä sijaitsee rabbi Simeon bar Yochain hauta. Monet ortodoksijuutalaiset käyvät siellä Lag B'Omer -päivänä juhlistamassa hänen kuolinpäiväänsä. Monilla on tapana leikata tuolloin kolmivuotiaiden poikien hiukset ensimmäistä kertaa.


title: Särkänniemen planetaario

text: Särkänniemen planetaario on Tampereella Särkänniemen huvipuistossa sijaitseva planetaario, jossa esitetään avaruuteen liittyviä esityksiä. Planetaario valmistui vuonna 1969, ja sitä on uudistettu vuosina 1997 ja 2002. Planetaario sijaitsee Näsinneulan näkötornin kupeessa Särkänniemen pääportin lähistöllä.


title: Särkänniemen planetaario

text: Planetaariossa on 139 paikkaa, ja ohjelmassa on nykyään planetaarioesitysten lisäksi dokumenttielokuvia maailmankaikkeudesta.


title: Gabú

text: Gabú on kaupunki sekä osa-alue eli sektori Guinea-Bissaussa. Se sijaitsee maan itäosassa 190 kilometriä Bissausta itään. Kaupunki on Gabún alueen hallinnollinen keskus. Kaupungissa on 41 612 ja osa-alueella 81 495 asukasta (vuonna 2009, väestönlaskenta). Osa-alueen pinta-ala on 2 122,8 neliökilometriä.


title: Gabú

text: Kaupunki on saanut nimensä Kaabun mandinkavaltakunnasta, jonka pääkaupunki Kansala sijaitsi Gabún lähistöllä. Fulbet valtasivat sen vuonna 1867, minkä jälkeen alue oli Futa Djallonin liittokunnan alainen. Gabún ja Forrean fulbet kävivät vuosina 1878–1890 verisiä sisällissotia, jotka auttoivat Portugalia valtaamaan alueen.


title: Gabú

text: Lamegoksi nimetystä Gabú-Sarasta tuli hallintoalueen keskus vuonna 1924. Vuonna 1927 paikkakunta sai takaisin entisen nimensä ja vuonna 1948 se nimettiin Nova Lamegoksi. Siirtomaa-ajan lopulla kaupunki oli tärkeä hallinnon sekä libanonilaisten ja syyrialaisten dominoiman kaupan keskus. Guinea-Bissaun itsenäisyyssodan aikana siellä oli myös suuri varuskunta. Nykyään Gabú on maan kolmanneksi suurin kaupunki. Se on tärkeä talouden ja naapurimaihin suuntautuvan kaupankäynnin keskus.


title: Anastasius I (paavi)

text: Pyhä Anastasius I (k. 401) oli paavina 27. marraskuuta 399 – 19. joulukuuta 401. Hän julisti Origeneen kirjoitukset harhaoppisiksi pian sen jälkeen kun ne oli käännetty latinaksi. Hänen ystävänsä Hieronymus kuvaa häntä pyhänä miehenä, joka oli köyhyydessään rikas.


title: Medúlla

text: Medúlla on vuonna 2004 julkaistu Björkin albumi. Levyllä Björk on keskittynyt luomaan uudenlaisia äänimaailmoja pelkästään ihmisääntä käyttäen. Ainoastaan kappaleissa "Ancestors" ja "Oceania" käytettiin äänimaailmaa luomaan pianoa sekä kappaleessa "Pleasure is All Mine" gongia. Levyllä esiintyy hänen lisäkseen beatboksaajia, kurkkulaulaja Tagaq ja islantilainen kuoro.


title: Medúlla

text: Albumin myötä Björk sai myös kaksi Grammy-ehdokkuutta, joista toisen sai "Medúlla" vuoden parhaana "alternative"-albumina.


title: Medúlla

text: Björk esitti kappaleen "Oceania" vuoden 2004 Kesäolympialaisten avausseremoniassa.Neljäs single olisi ollut "Where is the Line", mutta sitä ei julkaistu. Kappaleelle on tehty musiikkivideo.